**Zmluva o dielo**

 **„Dodávka a montáž gastrotechnológie v jedálni a kuchyni Národnej banky Slovenska“**

uzavretá podľa § 536 a nasl. zákona č. 513/1991 Zb. Obchodný zákonník v znení neskorších predpisov (ďalej len „**Obchodný zákonník**“)

(ďalej len „**Zmluva**“)

Medzi:

|  |  |
| --- | --- |
| **1) Objednávateľom:** | **Národná banka Slovenska** |
| so sídlom: | Imricha Karvaša 1, 813 25 Bratislava |
| IČO: | 30844789 |
| DIČ:IČ DPH: | 2020815654SK2020815654 |
| zastúpeným: | <vyplní verejný obstarávateľ> |
| bankové spojenie: | Národná banka Slovenska |
| IBAN: | SK07 0720 0000 0000 0000 1919 *– platí pre domáceho Zhotoviteľa* |
|  | SK60 0720 0000 0000 0000 2129 *– platí pre zahraničného Zhotoviteľa* |
| (ďalej len „**Objednávateľ**“) |  |
|  |  |
|  |  |
| A |  |
|  |  |
|  |  |
| **2) Zhotoviteľom:** | <**vyplní uchádzač**> |
| so sídlom: | <vyplní uchádzač> |
| IČO: | <vyplní uchádzač> |
| DIČ: | <vyplní uchádzač> |
| IČ DPH: | <vyplní uchádzač> |
| zapísaným v: | <vyplní uchádzač> |
| zastúpeným: | <vyplní uchádzač> |
| bankové spojenie: | <vyplní uchádzač> |
| IBAN: | <vyplní uchádzač> |
| (ďalej len „**Zhotoviteľ**“) |  |
| (Objednávateľ a Zhotoviteľ spolu ďalej ako „**Zmluvné strany**“ alebo jednotlivo „**Zmluvná strana**“) |

**Preambula**

1. Objednávateľ ako verejný obstarávateľ vyhlásil oznámením č. <doplní verejný obstarávateľ>, zverejneným vo Vestníku verejného obstarávania č. <doplní verejný obstarávateľ> dňa <doplní verejný obstarávateľ>, zákazku s názvom: „Dodávka a montáž gastrotechnológie v jedálni a kuchyni Národnej banky Slovenska“ podľa § 66 a nasl. zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „**Zákon o verejnom obstarávaní**“), ktorého úspešným uchádzačom sa stal Zhotoviteľ.
2. Zhotoviteľ vyhlasuje, že on, ako aj ním zmluvne poverené tretie osoby sú odborne kvalifikovaní a spôsobilí k vykonávaniu predmetu Zmluvy podľa platných právnych predpisov a noriem.
3. Zhotoviteľ berie na vedomie, že predmet plnenia tejto Zmluvy bude uskutočnený v rámci realizácie projektu rekonštrukcie jedálne a kuchyne v budove centrály Národnej banky Slovenska na ul. I. Karvaša 1 v Bratislave, ktorý v zmysle tejto Zmluvy pozostáva z dodania, inštalácie a sprevádzkovania gastrotechnológie podľa ponuky zhotoviteľa a v súlade s projektovou dokumentáciou, zadaním požiadavkami a pokynmi Objednávateľa. Stavebné práce potrebné pre rekonštrukciu kuchyne a jedálne v budove centrály Národnej banky Slovenska budú vykonané na základe inej zmluvy o dielo uzatvorenej Objednávateľom (ďalej len „**Zmluva na rekonštrukciu**“), tak, aby po dokončení potrebnej stavebnej pripravenosti podľa Zmluvy na rekonštrukciu, mohlo byť vykonané Dielo podľa tejto Zmluvy.

**Článok I.**

**Predmet Zmluvy**

1. Zmluvné strany uzatvárajú túto Zmluvu, predmetom ktorej je záväzok Zhotoviteľa vykonať pre Objednávateľa dielo:
* **dodanie, inštalácia a sprevádzkovanie gastrotechnológie v rámci rekonštrukcie jedálne a kuchyne v budove centrály Národnej banky Slovenska na ul. I. Karvaša 1 v Bratislave, a to za podmienok a spôsobom uvedených v tejto zmluve**

 (ďalej len „**Dielo**“).

Dielo bude tvoriť jeden funkčný a vzájomne previazaný celok s dielom podľa Zmluvy na rekonštrukciu a spoločným výsledkom majú byť skolaudované a funkčné priestory kuchyne a jedálne umožňujúce obslúžiť 500-600 stravníkov denne. Súčasťou diela je aj dohľad osoby určenej Zhotoviteľom nad uskutočňovaním prác pre potreby stavebnej pripravenosti na inštaláciu gastrotechnologických zariadení a vybavenia kuchyne (ďalej len „**Garant zhotoviteľa**“).

1. Zhotoviteľ je povinný vykonať Dielo podľa realizačnej projektovej dokumentácie:  (ďalej len spoločne „**Projektová dokumentácia**“), ktorá tvorí ako Príloha č. 1, neoddeliteľnú súčasť tejto Zmluvy. Neoddeliteľnou súčasťou Zmluvy je aj popis plnenia ponúknutého Zhotoviteľom, ktoré bolo obsahom jeho ponuky predloženej do verejného obstarávania, ktorého výsledkom bolo uzatvorenie Zmluvy (ďalej ako „**Verejné obstarávanie**“). Popis ponúknutého plnenia, ktorý tvorí špecifikáciu predmetu Zmluvy, vrátane cenovej kalkulácie (ďalej len „**Ocenený výkaz výmer**“) je Prílohou č. 2 Zmluvy.
2. Zhotovenie Diela predpokladá koordináciu so zhotoviteľom stavebných prác v zmysle Zmluvy na rekonštrukciu (ďalej ako „**Zhotoviteľ stavebných prác**“). Koordinácia predpokladá uskutočnenie nevyhnutných úkonov pre potreby stavebnej pripravenosti miesta realizácie Diela na budúcu inštaláciu a sprevádzkovanie Zhotoviteľom dodávaných gastrotechnologických zariadení, ako aj zosúladenie činností Zhotoviteľa, Zhotoviteľa stavebných prác a jeho prípadných subdodávateľov pri doprave a inštalácii týchto zariadení. Činnosti nevyhnutné pre plnenie Zhotoviteľa sú bližšie vymedzené v častiach 4, 6 a 7 Technickej správy na gastrotechnológie (ďalej len „Technická správa“), ktorá je súčasťou Prílohy č. 1 Zmluvy (zameranie rozmerov budúcej dodávky, spracovanie vývodových plánov, detailných plánov vývodových žľabov, stavebných soklov atď.), ako aj v Ocenenom výkaze výmer, ktorý je súčasťou prílohy č. 2 Zmluvy.
3. Zhotoviteľ sa zaväzuje vykonať pre Objednávateľa Dielo v súlade so súťažnými podkladmi z Verejného obstarávania, v súlade s ponukou Zhotoviteľa predloženou do Verejného obstarávania, ako aj v súlade s ustanoveniami tejto Zmluvy a dokončené Dielo riadne a včas odovzdať Objednávateľovi podľa článku VIII. tejto Zmluvy (ďalej len „**Odovzdanie a prevzatie Diela**“). Objednávateľ sa zaväzuje zaplatiť Zhotoviteľovi Cenu za vykonanie Diela podľa čl. II. Zmluvy v súlade s Oceneným výkazom výmer, ktorý je súčasťou Prílohy č. 2 tejto Zmluvy.
4. Zhotoviteľ je povinný zhotoviť Dielo tak, aby Dielo vyhovovalo všetkým príslušným platným právnym predpisom, Slovenským technickým a iným normám aplikovateľným na Dielo, požiadavkám a pokynom Objednávateľa, a interným predpisom Objednávateľa, s ktorými bol Zhotoviteľ oboznámený na účely vykonania Diela. Zhotoviteľ sa zaväzuje zhotoviť Dielo vo vlastnom mene a na vlastnú zodpovednosť.
5. Zhotoviteľ potvrdzuje, že sa plne oboznámil s rozsahom a povahou Diela, sú mu známe technické, kvalitatívne a iné podmienky potrebné k realizácii Diela. Zhotoviteľ vyhlasuje, že disponuje takými kapacitami a odbornými znalosťami, ktoré sú potrebné na kvalitné zhotovenie Diela.
6. Zhotoviteľ je povinný poskytnúť súčinnosť pri prácach iných osôb, a to najmä pri prácach, ktorými môžu byť dotknuté práva vyplývajúce zo záruky, alebo pri iných prácach (častiach) vykonávania Diela.
7. Kvalitatívne a dodacie podmienky Diela sú vymedzené:
	1. projektovou dokumentáciou v súlade s Prílohou č. 1 Zmluvy;
	2. návrhom Zhotoviteľa vyplývajúcim z jeho ponuky predloženej do Verejného obstarávania, ktorý je uvedený v  Prílohe č. 2 Zmluvy;
	3. slovenskými a európskymi technickými normami, ako aj inými normami aplikovateľnými na Dielo;
	4. internými predpismi Objednávateľa, s ktorými bol Zhotoviteľ oboznámený na účely vykonania Diela;
	5. ustanoveniami tejto Zmluvy.
8. Objednávateľ si vyhradzuje právo uplatniť si u Zhotoviteľa opciu na demontáž existujúceho vybavenia kuchyne v rozsahu, ako je uvedené v Ocenenom výkaze výmer a v Súpise aktuálnej techniky kuchyne, ktorý je súčasťou Prílohy č. 1 tejto Zmluvy. Objednávateľ uplatnenie opcie oznámi Zhotoviteľovi spôsobom podľa tejto Zmluvy, pričom Objednávateľ je povinný práce v zmysle opcie ukončiť do 14 dní od doručenia oznámenia o uplatnení opcie. Zhotoviteľ v tejto súvislosti vyhlasuje, že demontáž, odvoz a prípadnú likvidáciu zariadení zabezpečí odborne spôsobilými osobami a v súlade s ustanoveniami tejto Zmluvy a jej príloh, týkajúcimi sa nakladania s odpadmi (najmä čl. V Zmluvy a Prílohou č. 6) a platnými a účinnými všeobecne záväznými právnymi predpismi.

**Článok II.**

**Cena**

1. Dohodnutá zmluvná cena za vykonanie Diela je nasledovná:

hodnota bez opcie <vyplní uchádzač> EUR bez DPH (Slovom: <vyplní uchádzač> EUR bez DPH)

hodnota bez opcie <vyplní uchádzač> EUR s DPH (Slovom: <vyplní uchádzač> EUR s DPH)

hodnota opcie <vyplní uchádzač> EUR bez DPH (Slovom: <vyplní uchádzač> EUR bez DPH)

hodnota opcie <vyplní uchádzač> EUR s DPH (Slovom: <vyplní uchádzač> EUR s DPH)

hodnota spolu s opciou <vyplní uchádzač> EUR  bez DPH (Slovom: <vyplní uchádzač> EUR bez DPH)

hodnota spolu s opciou <vyplní uchádzač> EUR s DPH (Slovom: <vyplní uchádzač> EUR s DPH)

(ďalej ako „**Cena**“).

1. Cena je určená na základe cenovej ponuky Zhotoviteľa, ktorá bola predložená do Verejného obstarávania, na základe návrhu na plnenie kritérií a Oceneného výkazu výmer, ktoré sú súčasťou Prílohy č. 2 tejto Zmluvy.
2. Cena podľa tejto Zmluvy je stanovená dohodou Zmluvných strán v zmysle zákona č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon o cenách v znení neskorších predpisov, ako pevná cena.
3. Cena je stanovená na základe poznania, ktoré Zhotoviteľ získal z dokumentov potrebných na vypracovanie ponuky k Verejnému obstarávaniu, fyzickou obhliadkou miesta realizácie Diela, (ak sa jej zúčastnil), ako aj na základe jeho odborných znalostí a skúseností týkajúcich sa predmetu plnenia.
4. Zhotoviteľ vykoná Dielo podľa tejto Zmluvy bez záloh a preddavkov. Zhotoviteľovi prislúcha úhrada iba za skutočne vykonané práce. Zmluvné strany berú na vedomie, že Ocenený výkaz výmer je úplný pre účely vykonania Diela podľa tejto Zmluvy. Jednotkové ceny podľa Oceneného výkazu výmer sú nemenné a záväzné počas celej doby trvania Zmluvy.
5. Cena obsahuje všetky náklady súvisiace s predmetom Zmluvy (vrátane dopravy, skladovania a pod.). Cena predstavuje dohodnutú hodnotu všetkých plnení a záväzkov Zhotoviteľa podľa tejto Zmluvy, vrátane záväzkov vyplývajúcich zo Zhotoviteľom poskytnutej záruky za akosť Diela. V Cene sú zahrnuté všetky náklady Zhotoviteľa potrebné na vykonanie Diela. V Cene sú zahrnuté aj náklady na vybudovanie, prevádzku a údržbu miesta realizácie Diela a tiež náklady na vypratanie miesta realizácie Diela v súvislosti s činnosťou Zhotoviteľa. Všetky poplatky a náklady spojené s odvozom, so skládkou, likvidáciou či s iným nakladaním s odpadmi, obalmi či inými nepotrebnými materiálmi pri vykonávaní Diela znáša Zhotoviteľ a sú zahrnuté v Cene. Zhotoviteľ znáša i všetky náklady spojené s ochrannými a bezpečnostnými opatreniami potrebnými pri vykonávaní Diela. Zhotoviteľ berie na vedomie a súhlasí s tým, že Zhotoviteľ nemá nárok na zvýšenie Ceny z dôvodu akéhokoľvek zvýšenia nákladov alebo poplatkov uvedených v tomto bode Zmluvy. Náklady za energie a vodu spotrebované na účely realizácie Diela hradí Objednávateľ.
6. Zmeny obsahu Diela, t.j. vykonanie nových prác pôvodne nezahrnutých a neocenených v Ocenenom výkaze výmer (ďalej iba „**Nové práce**“) alebo rozsahu Diela, t. j. vykonanie prác ocenených v Ocenenom výkaze výmer, vo väčšom rozsahu (ďalej iba „**Naviac práce**“) alebo v menšom rozsahu z dôvodu nezrealizovania jednotlivých prác alebo dodávok (ďalej len „**Menej práce**“) je možné uskutočniť len postupmi definovanými Zákonom o verejnom obstarávaní. Cenu je prípustné zmeniť len pokiaľ Nové práce, Naviac práce alebo Menej práce budú mať na Cenu preukázateľný vplyv, a to písomným dodatkom uzavretým v súlade s § 18 Zákona o verejnom obstarávaní podpísaným Zmluvnými stranami. Odsúhlasovanie Naviac prác/Menej prác/Nových prác sa bude riadiť Štatútom zmenového konania, ktorý tvorí Prílohu č. 5 tejto Zmluvy (ďalej aj ako „**Štatút zmenového konania**“). Naviac práce/Menej práce, budú ocenené podľa jednotkových cien uvedených v ponuke Zhotoviteľa, ktorú predložil vo Verejnom obstarávaní (v Ocenenom výkaze výmer). Menej práce budú z Ceny odpočítané a to v sume, v akej boli zahrnuté do ponuky Zhotoviteľa, ktorú predložil vo Verejnom obstarávaní, (v Ocenenom výkazu výmer). Nové práce neuvedené v ponuke Zhotoviteľa (Ocenenom výkaze výmer) sa ocenia individuálnou kalkuláciou spracovanou Zhotoviteľom vo výške ekonomicky oprávnených nákladov podľa zákona č. 18/1996 Z. z. o cenách v znení neskorších predpisov, maximálne však do výšky rozpočtových cien uvedených vo verzii rozpočtového programového systému CENKROS, platnej k poslednému dňu lehoty na predkladanie ponúk a písomne odsúhlasenou Objednávateľom.
7. Zhotoviteľ berie na vedomie, že Nové práce/Naviac práce/Menej práce musia byť pred ich vykonaním/nevykonaním vopred písomne odsúhlasené postupom uvedeným v Štatúte zmenového konania a vopred upravené písomným dodatkom k tejto Zmluve uzavretým v súlade s § 18 Zákona o verejnom obstarávaní podpísaným Zmluvnými stranami.
8. Zhotoviteľ nesmie začať realizovať žiadne Nové práce/Naviac práce bez podpísaného dodatku k Zmluve. V prípade realizácie Nových prác/Naviac prác bez podpísaného dodatku k Zmluve, nemá Zhotoviteľ nárok na odplatu za takéto práce a ani právo ich fakturovať. Zhotoviteľ je povinný neodsúhlasené Nové práce/Naviac práce na požiadanie Objednávateľa na vlastné náklady odstrániť v primeranej lehote určenej Objednávateľom. Ak tak neučiní, po tejto lehote môžu byť odstránené na jeho náklady Objednávateľom alebo Objednávateľom určenou treťou osobou. Pokiaľ Zhotoviteľ poruší ktorúkoľvek svoju povinnosť stanovenú týmto bodom Zmluvy, Objednávateľ má právo odstúpiť od tejto Zmluvy a zároveň má nárok na zmluvnú pokutu vo výške 5 % z Ceny. Vyššie uvedenou zmluvnou pokutou nie je dotknutý nárok Objednávateľa na náhradu škody, ktorá mu vznikla v dôsledku porušenia tejto povinnosti v plnej výške, a to aj v prípade, ak vzniknutá škoda prevyšuje výšku zmluvnej pokuty.
9. Zhotoviteľ nemá nárok na zvýšenie ceny plnenia z dôvodu nevyhnutnosti zámeny niektorej súčasti Diela, ktorá vznikla z dôvodu, že táto súčasť Diela nie je dostupná na trhu (napr. z dôvodu, že došlo k ukončeniu jej výroby alebo ide o taký výpadok dostupnosti, ktorý by znemožnil dodržanie termínu na riadne dokončenie Diela podľa tejto Zmluvy). Zhotoviteľ je povinný takúto súčasť Diela nahradiť inou, súčasťou s rovnakými alebo lepšími kvalitatívnymi vlastnosťami.

**Článok III.**

**Doba realizácie Diela**

1. Doba realizácie Diela je podmienená realizáciou stavebných prác Zhotoviteľom stavebných prác.
2. Zhotoviteľ je povinný vyhotoviť a odovzdať Zhotoviteľovi stavebných prác podklady pre stavebnú pripravenosť podľa článku V. bod 4 Zmluvy do 30 dní od nadobudnutia účinnosti zmluvy. Zhotoviteľ je povinný bezodkladne informovať Objednávateľa o prípadných prekážkach na strane Objednávateľa alebo Zhotoviteľa stavebných prác brániacich splneniu povinnosti Zhotoviteľa podľa predchádzajúcej vety. Omeškanie Zhotoviteľa s plnením povinnosti po dobu dlhšiu ako 10 dní je podstatným porušením Zmluvy, na základe ktorého je Objednávateľ oprávnený odstúpiť od Zmluvy.
3. Zhotoviteľ je povinný najneskôr do 30 dní od nadobudnutia účinnosti Zmluvy Objednávateľovi oznámiť zoznam odborne spôsobilých osôb, ktoré budú zodpovedné za inštaláciu a sprevádzkovanie zariadení dodávaných Zhotoviteľom na mieste realizácie Diela. Zmenu osoby uvedenej v zozname je Zhotoviteľ povinný Objednávateľovi oznámiť najneskôr 14 dní pred tým, ako má dotknutá osoba vykonávať činnosť na mieste Realizácie diela. Za odborne spôsobilé osoby sa na tieto účely považujú revízni technici a osoby disponujúce oprávnením výrobcu na inštaláciu a sprevádzkovanie príslušného zariadenia.
4. Objednávateľ je povinný Zhotoviteľovi oznámiť stavebnú pripravenosť miesta realizácie Diela na účely inštalácie Zhotoviteľom dodávaných zariadení. Zhotoviteľ je povinný dodať, nainštalovať a sprevádzkovať všetky ním dodávané gastrotechnologické zariadenia, ktoré sú súčasťou Diela najneskôr do 6 týždňov od doručenia oznámenia Objednávateľa o stavebnej pripravenosti miesta realizácie Diela. Zhotoviteľ je povinný uskutočniť a ukončiť skúšobnú prevádzku gastrotechnologických zariadení a zabezpečiť ich revízne správy do 2 týždňov od ich sprevádzkovania podľa predchádzajúcej vety. Zhotoviteľ je povinný bezodkladne informovať Objednávateľa o prekážkach na strane Objednávateľa alebo Zhotoviteľa stavebných prác, brániacich splneniu povinnosti Zhotoviteľa podľa prvej a druhej vety. Omeškanie Zhotoviteľa s plnením týchto povinnosti po dobu dlhšiu ako 10 dní je podstatným porušením Zmluvy, na základe ktorého je Objednávateľ oprávnený odstúpiť od Zmluvy.
5. Zhotoviteľ nezodpovedá za omeškanie s ukončením prác na Diele, ktoré bude spôsobené treťou osobou, vykonávajúcou dielo podľa Zmluvy na rekonštrukciu alebo Objednávateľom.
6. Zhotoviteľ nie je v omeškaní s vykonaním Diela aj v prípade, ak k omeškaniu dôjde z dôvodu tzv. vyššej moci, t. j. v prípade vzniku prekážky, ktorá nastala nezávisle od vôle Zhotoviteľa a bráni mu v splnení jeho povinnosti, ak nemožno rozumne predpokladať, že by Zhotoviteľ túto prekážku alebo jej následky odvrátil alebo prekonal, a ďalej, že by v čase vzniku záväzku túto prekážku predvídal. V prípade vzniku omeškania Zhotoviteľa podľa tohto bodu Zmluvy, Zmluvné strany určia nové lehoty na vykonanie Diela podľa dĺžky preukázaného omeškania Zhotoviteľa z dôvodu tzv. vyššej moci, a to písomným dodatkom k tejto Zmluve podpísaným oboma Zmluvnými stranami.
7. Ukončením prác na Diele sa rozumie riadne Odovzdanie a prevzatie Diela Objednávateľom podľa čl. VIII. tejto Zmluvy, o čom Zmluvné strany spíšu protokol o odovzdaní a prevzatí Diela podľa článku VIII. bod 4 tejto Zmluvy, v ktorom bude oboma Zmluvnými stranami potvrdené, že Dielo je odovzdané bez vád a nedorobkov (okrem prípadu ak sa Objednávateľ rozhodne prevziať Dielo s drobnými vadami a nedorobkami podľa článku VIII bodu 4 tejto Zmluvy), a ktorý musí byť podpísaný oboma Zmluvnými stranami (ďalej len „**Protokol o odovzdaní a prevzatí Diela**“).
8. Ak Zhotoviteľ mešká s vykonaním Diela podľa ustanovení v tomto článku Zmluvy, Objednávateľ je oprávnený žiadať náhradu škody v zmysle § 373 a nasledujúcich Obchodného zákonníka.

**Článok IV.**

**Vlastnícke právo na zhotovované Dielo a nebezpečenstvo škody na ňom**

1. Vlastníkom zhotovovaného Diela je Objednávateľ. Objednávateľ sa stáva vlastníkom akéhokoľvek materiálu, technológie, zariadení a iných súčastí Diela jeho inštaláciou / montážou, bez ohľadu na skutočnosť, či je alebo nie je možné tieto materiály, technológie, zariadenia alebo iné súčasti Diela oddeliť bez znehodnotenia Diela.
2. Nebezpečenstvo škody na Diele znáša Zhotoviteľ. Nebezpečenstvo škody na Diele prechádza na Objednávateľa v celom rozsahu dohodnutom v tejto Zmluve dňom Odovzdania a prevzatia Diela uvedenom v Protokole o odovzdaní a prevzatí Diela.
3. Zhotoviteľ sa zaväzuje odstrániť na vlastné náklady akékoľvek škody na majetku Objednávateľa alebo tretích osôb vzniknuté v súvislosti s vykonávaním Diela, a to uvedením veci do predošlého stavu najneskôr v lehote 10 dní od vzniku škody. Pokiaľ uvedenie veci do predošlého stavu nie je možné a účelné, Zhotoviteľ sa zaväzuje nahradiť vzniknutú škodu v peniazoch najneskôr v lehote 30 dní od jej vzniku.
4. Zhotoviteľ zaväzuje udržiavať v platnosti (vrátane zaplatenia poistného) poistenie majetku a zodpovednosti za škodu spôsobenú tretím osobám v súvislosti s jeho činnosťou a prevádzkou s výškou poistného krytia najmenej vo výške 500 000 EUR po celý čas platnosti a účinnosti tejto Zmluvy. Zhotoviteľ je povinný do 3 dní odo dňa doručenia žiadosti Objednávateľa na predloženie potvrdení o týchto poisteniach, preukázať Objednávateľovi, že tieto poistenia trvajú počas platnosti a účinnosti tejto Zmluvy.
5. V prípade, že Zhotoviteľ poruší svoju povinnosť mať uzatvorené poistenie podľa bodu 4 tohto bodu Zmluvy, je Zhotoviteľ povinný uhradiť Objednávateľovi zmluvnú pokutu vo výške 1 000,- EUR, za každý deň porušenia tejto povinnosti. Porušenie uvedenej povinnosti, ktoré trvá dlhšie ako 10 dní, sa považuje za podstatné porušenie tejto Zmluvy. Zaplatením zmluvnej pokuty nie je dotknutá povinnosť Zhotoviteľa zabezpečená zmluvnou pokutou ani právo Objednávateľa na náhradu škody v plnej výške.

**Článok V.**

**Podmienky vykonania Diela**

1. Miestom vykonania (realizácie) Diela je jedáleň a kuchyňa v budove centrály Národnej banky Slovenska na ul. I. Karvaša 1 v Bratislave.
2. Zhotoviteľ je povinný dodať Objednávateľovi Dielo tak, aby nedošlo k jeho strate, poškodeniu alebo zničeniu, a aby bola zabezpečená jeho ochrana pred stratou, poškodením alebo zničením až do okamihu podpísania Preberacieho protokolu oboma zmluvnými stranami v mieste dodania premetu plnenia.
3. Zhotoviteľ sa zaväzuje odovzdať Dielo Objednávateľovi v mieste dodania predmetu plnenia výlučne osobe poverenej Objednávateľom na jeho prevzatie. Zhotoviteľ sa zároveň zaväzuje odovzdať objednávateľovi v deň prevzatia plnenia všetky dokumenty nevyhnutné pre jeho riadne užívanie.
4. Zhotoviteľ je povinný v lehote podľa čl. III. bod 2 Zmluvy vyhotoviť pre Zhotoviteľa stavebných prác záväzný podklad pre stavebnú pripravenosť miesta realizácie Diela na budúcu inštaláciu a sprevádzkovanie Zhotoviteľom dodávaných gastrotechnologických zariadení (ďalej len „**Podklad pre stavebnú pripravenosť**“). Podklad pre stavebnú pripravenosť bude zahŕňať zameranie, vývodové plány a výkresy, ako je popísané v bodoch 4, 6 a 7 Technickej správy, ktorá je súčasťou prílohy č. 1 Zmluvy a v Ocenenom výkaze výmer, ktorý je súčasťou prílohy č. 2 Zmluvy. Podklad pre stavebnú pripravenosť bude vyhotovený v medziach, ktoré pripúšťa projektová dokumentácia a za jeho správnosť zodpovedá Zhotoviteľ. Kontrolu dodržiavania podkladu Zhotoviteľom stavebných prác v mene Zhotoviteľa vykonáva Garant zhotoviteľa. Pokiaľ bude v dôsledku zmeny umiestnenia dodávaných gastrotechnologických zariadení alebo ich pripojenia na inžinierske siete, iniciovanej Zhotoviteľom, potrebné vykonať dodatočné stavebné práce, vykoná ich Zhotoviteľ stavebných prác na náklady Zhotoviteľa alebo je Objednávateľ oprávnený zabezpečiť tieto práce prostredníctvom tretieho subjektu na náklady Zhotoviteľa.
5. Objednávateľ zaistí Zhotoviteľovi prístup k miestu realizácie Diela a umožní mu vykonávať práce nevyhnutné na realizáciu Diela. Práce so zvýšenou hlučnosťou sa Zhotoviteľ zaväzuje vykonávať počas pracovných dní mimo obdobia 9:00-16:00 hod. a cez víkendy. Zhotoviteľ berie na vedomie, že z prevádzkových dôvodov môže na základe pokynu Objednávateľa dochádzať k pozastaveniu alebo zdržaniu sa prác so zvýšenou hlučnosťou aj v iných časových intervaloch, ako je uvedené predchádzajúcej vete, a to na nevyhnutnú dobu (zakaždým však najviac na obdobie 1 dňa). Pokyn na pozastavenie alebo zdržanie sa prác so zvýšenou hlučnosťou je Objednávateľ povinný oznámiť Zhotoviteľovi najneskôr do konca pracovného dňa, ktorý predchádza dňu, kedy má dôjsť pozastaveniu alebo zdržaniu sa týchto prác. V prípade prác vykonávaných v exteriéri je Zhotoviteľ povinný zohľadniť skutočnosť, že v susedstve sídla Objednávateľa sú bytové domy a na tieto účely je povinný v čo najväčšej miere eliminovať prašnosť a hlučnosť vykonávaných prác a osobitne je v tomto smere povinný dodržiavať príslušné všeobecné záväzné nariadenie mestskej časti o období nočného pokoja a pokoja počas víkendov a sviatkov. V prípade porušenia povinnosti podľa tohto odseku Zhotoviteľom, má Objednávateľ právo od Zhotoviteľa požadovať zmluvnú pokutu vo výške 500,- EUR, a to za každý prípad osobitne.
6. Zhotoviteľ sa zaväzuje, že bude pri vykonávaní Diela postupovať s odbornou starostlivosťou, chrániť záujmy a majetok Objednávateľa a tretích osôb a v maximálnej možnej miere obmedzovať negatívne dopady predmetnej činnosti na okolie. Zhotoviteľ bude vykonávať činnosti spojené s plnením predmetu Zmluvy na vlastnú zodpovednosť, podľa Zmluvy, pričom bude dodržiavať technické špecifikácie, platné právne a technické predpisy, zákony, vyhlášky a normy platné v SR, najmä: stavebný zákon, zákon o bezpečnosti a ochrane zdravia pri práci, zákon o životnom prostredí, zákon o odpadoch, zákon o ovzduší, zákon o vodách, zákon ochrane pred požiarmi.
7. Počas vykonávania Diela sa Zhotoviteľ zaväzuje dodržiavať ustanovenia Vyhlášky Ministerstva práce, sociálnych vecí a rodiny Slovenskej republiky č. 147/2013 Z. z., ktorou sa ustanovujú podrobnosti na zaistenie bezpečnosti a ochrany zdravia pri stavebných prácach a prácach s nimi súvisiacich a podrobnosti o odbornej spôsobilosti na výkon niektorých pracovných činností v znení neskorších predpisov. Zhotoviteľ zodpovedá za bezpečnosť a ochranu zdravia pri vykonávaní Diela a za všetky prípadné škody zavinené svojou činnosťou. Zhotoviteľ sa zároveň zaväzuje, že realizácia Diela bude vykonávaná v súlade s opatreniami na ochranu pred požiarmi. Zhotoviteľ sa zaväzuje dodržiavať povinnosti bezpečnosti a ochrany zdravia pri práci, ochrany pred požiarmi a ochrany životného prostredia uvedené v prílohe č. 6 Zmluvy pri realizácii Diela. Uvedené činnosti bude zabezpečovať osobami s predpísanou odbornou spôsobilosťou. Zhotoviteľ zabezpečí výkon koordinátora bezpečnosti a plnenie ostatných povinností vyplývajúcich z nariadenia vlády SR č. 396/2006 Z. z. o minimálnych bezpečnostných a zdravotných požiadavkách na stavenisko.
8. Zhotoviteľ zabezpečí počas realizácie prác na Diele maximálne možné zamedzenie a hlučnosti. Zhotoviteľ je povinný na mieste realizácie Diela v súvislosti s ním vykonávanými prácami udržiavať poriadok a čistotu. Po ukončení prác na Diele je Zhotoviteľ povinný na svoje náklady do 2 pracovných dní odstrániť ním zapríčinené znečistenie miesta realizácie Diela a odviezť odpad vzniknutý jeho činnosťou. V prípade nedodržania dohodnutej lehoty má Objednávateľ právo od Zhotoviteľa požadovať zmluvnú pokutu vo výške 200,- EUR, a to za každý začatý deň porušenia tejto povinnosti až do úplného vypratania a vyčistenia miesta realizácie Diela.
9. V prípade vzniku akýchkoľvek odpadov pri vykonávaní prác na Diele je Zhotoviteľ zodpovedný za nakladanie s týmito odpadmi a v zmysle zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov (ďalej len „**Zákon o odpadoch**“) a je povinný plniť všetky povinnosti, ktoré prislúchajú držiteľovi odpadu v zmysle príslušných ustanovení Zákona o odpadoch. Zhotoviteľ je po ukončení prác na Diele povinný odovzdať Objednávateľovi doklady o množstve a spôsobe naloženia s odpadmi vzniknutými jeho činnosťou pri vykonávaní Diela (evidenčné listy odpadov, vážne lístky, faktúry za uloženie odpadov na skládku a pod.). Doklady o množstve a spôsobe nakladania s odpadmi je Zhotoviteľ Objednávateľovi povinný predložiť alebo odovzdať aj kedykoľvek na vyžiadanie Objednávateľa. V prípade, ak vznikne Objednávateľovi akákoľvek škoda v súvislosti s porušením povinností Zhotoviteľa dodržiavať ustanovenia Zákona o odpadoch, Zhotoviteľ je povinný túto škodu Objednávateľovi nahradiť.
10. Zhotoviteľ sa zaväzuje počas celého výkonu prác na Diele spolupracovať so zhotoviteľmi ďalších plnení na rekonštrukcii kuchyne a jedálne v budove centrály Národnej banky Slovenska, ktorých určí Objednávateľ, najmä so Zhotoviteľom stavebných prác, strpieť ich pohyb na mieste realizácie Diela a poskytnúť im súčinnosť za účelom dosiahnutia výsledku rekonštrukcie kuchyne a jedálne bez vád a nedorobkov. Zhotoviteľ je povinný zhotoviteľom ďalších plnení, ktoré budú na rekonštrukcii kuchyne a jedálne realizované, poskytnúť všetku potrebnú súčinnosť v rámci výkonu svojich činností podľa tejto Zmluvy. V prípade, ak Zhotoviteľ nedodrží povinnosti podľa tohto bodu Zmluvy, Objednávateľ má právo od tejto Zmluvy okamžite odstúpiť a vystaviť Zhotoviteľovi neuspokojivú referenciu v zmysle Zákona o verejnom obstarávaní. Súčinnosť Zhotoviteľa, okrem iného, bude spočívať v koordinácii so Zhotoviteľom stavebných prác podľa čl. I. bod 3 Zmluvy.
11. Zhotoviteľ berie na vedomie a súhlasí s tým, že pre skládky materiálu môže použiť iba plochy, určené mu vopred Objednávateľom. Pre skládky materiálu sa nesmú používať pozemky cestných komunikácií. Po ukončení vykonávania Diela nesmú v mieste realizácie Diela ani v jeho okolí zostať žiadne odpady ani zvyšky montážnych materiálov súvisiace s vykonávaním Diela Zhotoviteľom. Vzhľadom na to, že Objednávateľ nedisponuje skladovacími priestormi vhodnými pre dlhodobé uskladnenie zariadení, ktoré majú byť dodané Zhotoviteľom, Zhotoviteľ je v prípade potreby povinný si takéto uskladnenie zabezpečiť na vlastné náklady a zodpovednosť mimo priestorov Objednávateľa, a to po dobu do oznámenia Objednávateľa o stavebnej pripravenosti miesta realizácie Diela.
12. Zhotoviteľ v rámci realizácie Diela a v súvislosti s ním vykonávanými prácami zabezpečí najmä:

## zamedzenie šírenia prašnosti na mieste realizácie Diela a na priľahlých priestoroch;

## vybudovanie, prevádzkovanie, údržbu, likvidáciu, vypratanie a vyčistenie priestoru zariadenia miesta realizácie Diela;

## zhromažďovanie akýchkoľvek druhov odpadov v mieste realizácie Diela len na nevyhnutný čas, následne ich musí Zhotoviteľ ihneď odviesť k oprávnenému odberateľovi;

## udržiavanie čistoty na vykonávaním Diela znečisťovaných komunikáciách a verejných priestranstvách a vykonávanie Diela zabezpečiť bez porušenia bezpečnosti a plynulosti pešej a cestnej premávky;

## používanie zariadení, vhodných technologických postupov a zaobchádzanie s nebezpečnými látkami takým spôsobom, aby sa zabránilo nežiaducemu zmiešaniu s odpadovými vodami alebo s vodou z povrchového toku

## realizovanie prác v zmysle nariadenia vlády SR č. 115/2006 Z. z. o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou hluku;

## plnenie všetkých povinností a odporúčaní pre Zhotoviteľa vymedzených v projektovej dokumentácii a v jej jednotlivých častiach/profesiách;

## zaškolenie zamestnancov Objednávateľa na obsluhu dodaných zariadení a technológií, resp. dodanie manuálov k dodaným zariadeniam a technológiám;

## výkon koordinátora bezpečnosti, vypracovanie plánu bezpečnosti a ochrany zdravia na mieste realizácie Diela v zmysle Prílohy č. 6 Zmluvy;

## vypracovanie a schválenie dielenskej výrobnej dokumentácie vo vzťahu k zariadeniu vyrábaného na mieru (ďalej aj ako „dielenská dokumentácia“) a vzoriek charakteristických materiálov a povrchov (umelého kameňa, skla, nerezového plechu plného aj perforovaného) s minimálnymi rozmermi 300x300mm, vrátane 3D vizualizácie, ako je uvedené v bode 4,6 a 7 Technickej správy, ktorá je súčasťou Prílohy č. 1 tejto Zmluvy a v Ocenenom výkaze výmer, ktorý je súčasťou Prílohy č. 2 tejto Zmluvy.

1. Vypracovanú dielenskú dokumentáciu podľa bodu 12 písm. j) tohto článku Zmluvy je Zhotoviteľ povinný vypracovať a predložiť autorskému dozoru a technickému dozoru Objednávateľa najneskôr do 14 dní odo dňa doručenia výzvy Objednávateľa. Vzorky podľa bodu 12 písm. j) tohto článku Zmluvy je Zhotoviteľ povinný predložiť autorskému dozoru a technickému dozoru Objednávateľa najneskôr do 30 dní od nadobudnutia účinnosti tejto zmluvy. Autorský dozor a technický dozor Objednávatelia posúdia predloženú dielenskú dokumentáciu a vzorky najneskôr do 14 dní od ich predloženia a v prípade, že nebudú mať k nim pripomienky, odsúhlasia ich. Prípadné pripomienky je Zhotoviteľ povinný bezodkladne zapracovať a prerokovať ich zapracovanie s autorským dozorom a technickým dozorom Objednávateľa. Dielenská dokumentácia odsúhlasená autorským dozorom a technickým dozorom Objednávateľa podľa tohto bodu Zmluvy sa stáva súčasťou špecifikácie Diela podľa tejto Zmluvy a záväzným dokumentom pre zhotovenie Diela Zhotoviteľom podľa tejto zmluvy. Zhotoviteľ je preto povinný zhotoviť Dielo podľa tejto Zmluvy v súlade s dielenskou dokumentáciou odsúhlasenou podľa tohto bodu Zmluvy. V prípade, ak Zhotoviteľ nedodrží postup podľa tohto bodu zmluvy, alebo bude vykonávať práce na zhotovovaní Diela bez schválenej dielenskej dokumentácie podľa tohto bodu zmluvy, je Objednávateľ oprávnený požadovať od Zhotoviteľa odstránenie takto vykonaných prác na zhotovení Diela, resp. takto zhotovenej časti Diela Zhotoviteľom, a tiež požadovať opätovné zhotovenie príslušnej časti diela Zhotoviteľom v súlade s autorským dozorom a technickým dozorom Objednávateľa odsúhlasenou dielenskou dokumentáciou, a to na vlastné náklady Zhotoviteľa, prípadne je Objednávateľ oprávnený požadovať uvedenie miesta realizácie Diela do pôvodného stavu na náklady Zhotoviteľa. Nedodržanie ktorejkoľvek povinnosti Zhotoviteľa podľa tohto bodu zmluvy, najmä Zhotovovanie Diela bez autorským dozorom a technickým dozorom Objednávateľa schválenej dielenskej dokumentácie podľa tohto bodu Zmluvy je podstatným porušením tejto Zmluvy Zhotoviteľom, ktoré oprávňuje Objednávateľa odstúpiť od Zmluvy.
2. Zhotoviteľ odovzdá Objednávateľovi finálne znenie dielenskej dokumentácie do 3 pracovných dní od jej schválenia autorským dozorom a technickým dozorom Objednávateľa podľa bodu 134 tohto článku Zmluvy v troch vyhotoveniach v papierovej verzii, a tiež na CD s kompletnou dielenskou dokumentáciou v elektronickej forme (originály – \*.doc, \*.xls, \*.dwg a tiež vo verzii \*.pdf).

**Článok VI.**

**Kontrola vykonávania Diela**

1. Objednávateľ, technický dozor Objednávateľa a autorský dozor sú oprávnení priebežne kontrolovať vykonávanie Diela a sú oprávnení vydávať Zhotoviteľovi pokyny na odstránenie prípadných vád vyhotovenia Diela. Na tento účel je Zhotoviteľ povinný vopred prizvať Objednávateľa, technický dozor Objednávateľa a autorský dozor na kontrolu tých častí vykonaných prác, ktoré majú byť ďalším postupom vykonávania Diela zakryté. Ak Objednávateľ zistí, že Zhotoviteľ vykonáva Dielo v rozpore so svojimi povinnosťami, Objednávateľ je oprávnený vyzvať Zhotoviteľa, aby odstránil vady vzniknuté vadným vykonávaním Diela a Dielo vykonal riadnym spôsobom. V prípade, že Zhotoviteľ tak neurobí v lehote určenej vo výzve Objednávateľa, je Objednávateľ oprávnený odstúpiť od Zmluvy v zmysle § 345 Obchodného zákonníka.
2. Technický dozor Objednávateľa bude na realizácií diela vykonávať: <vyplní verejný obstarávateľ>. Osoby poverené kontrolou realizovaných prác budú Objednávateľom oznámené Zhotoviteľovi pri odovzdaní miesta realizácie Diela.
3. Zhotoviteľ je povinný umožniť slovenským kontrolným orgánom a zástupcom Objednávateľa, aby vykonali kontrolu a dozor na mieste realizácie Diela v súlade s platnými právnymi predpismi.
4. Zhotoviteľ je povinný prostredníctvom Garanta zhotoviteľa dohliadať a priebežne kontrolovať súlad realizácie prác vykonávaných Zhotoviteľom stavebných prác s Podkladom pre stavebnú pripravenosť. Zhotoviteľ je povinný zabezpečiť, aby sa Garant zhotoviteľa, na výzvu Objednávateľa zúčastňoval na kontrolných dňoch stavby a aby prípadné odchýlky v realizácii prác Zhotoviteľom stavebných prác oproti Podkladu pre stavebnú pripravenosť alebo prekážky pre realizáciu týchto prác bezodkladne oznámil Objednávateľovi. Začiatok stavebných prác Zhotoviteľovi oznámi Objednávateľ. Za porušenie povinnosti Zhotoviteľa zabezpečiť účasť Garanta zhotoviteľa na kontrolnom dni stavby má Objednávateľ právo požadovať od Zhotoviteľa zmluvnú pokutu vo výške 1 000,- EUR, a to za každé jednotlivé porušenie povinnosti.
5. Zhotoviteľ sa zaväzuje zabezpečiť na vlastné náklady vykonanie všetkých skúšok potrebných pri realizácii Diela, ktoré sú nevyhnutné pre jeho riadne dokončenie a ktoré prípadne budú podkladom pre kolaudáciu objektu. Na tieto účely ide najmä o uskutočnenie skúšobnej prevádzky dodaných gastrotechnologických zariadení a vyhotovenie východzích revíznych správ.
6. Zhotoviteľ je povinný dokladovať kvalitu vykonaných prác na Diele a zároveň doložiť doklady, ktoré budú dokumentovať zabezpečenie požadovaných kvalitatívnych ukazovateľov Diela (napr. certifikáty výrobkov, atesty, záručné listy, revízne správy, atď.).
7. Zhotoviteľ sa zaväzuje, že všetky materiály a technológie použité pri realizácii Diela budú spĺňať požiadavky na predmet zákazky vo Verejnom obstarávaní, pričom táto povinnosť platí aj pre tie materiály a technológie, ktoré budú vo výkaze výmer prác a materiálov označené ako tzv. ekvivalentné.
8. Zhotoviteľ je povinný viesť montážny denník pre technológie, v ktorom bude pravidelne zaznamenávať priebeh všetkých prác pri vykonávaní Diela, všetky podstatné udalosti, ktoré sa stali na mieste realizácie plnenia a ostatné údaje v súlade s platnými predpismi a obvyklými zásadami. Montážny denník pre technológie je doklad o priebehu vykonávania Diela. Zmluvné strany sa dohodli, že osoba vykonávajúca technický dozor Objednávateľa a osoba poverená výkonom autorského dozoru, sú oprávnené realizovať zápisy do montážneho denníka pre technológie. Zhotoviteľ sa zaväzuje, že všetky problémy vzniknuté pri realizácii Diela bude bez zbytočného odkladu hlásiť technickému dozoru Objednávateľa a zapíše ich do montážneho denníka pre technológie. Technický dozor Objednávateľa doplní k takémuto zápisu podpis s dátumom, aby sa vylúčili pochybnosti o tom, že bol Objednávateľ informovaný o vzniknutom probléme.

**Článok VII.**

**Zamestnanci Zhotoviteľa a subdodávatelia**

1. Zhotoviteľ sa zaväzuje, že nebude v súvislosti s vykonávaním prác na Diele, ktoré sú predmetom tejto Zmluvy, zamestnávať zamestnancov v rozpore s právnymi predpismi Slovenskej republiky upravujúcimi nelegálnu prácu a nelegálne zamestnávanie, ako aj právnymi predpismi Európskej únie, a to najmä v rozpore so zákonom č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení (ďalej len „**Zákon o nelegálnej práci**“), v spojení so zákonom č. 311/2001 Z. z. Zákonník práce, zákonom č. 5/2004 Z. z. o službách zamestnanosti a o zmene a doplnení niektorých zákonov, zákonom č. 461/2003 Z. z. o sociálnom poistení, zákonom č. 404/2011 Z. z. o pobyte cudzincov a o zmene a doplnení niektorých zákonov, zákona č. 480/2002 Z. z. o azyle a o zmene a doplnení niektorých zákonov v znení ich neskorších predpisov, Smernicou Európskeho parlamentu a Rady 2009/52/ES z 18. júna 2009, ktorou sa stanovujú minimálne normy pre sankcie a opatrenia voči zamestnávateľom štátnych príslušníkov tretích krajín, ktorí sa neoprávnene zdržiavajú na území členských štátov.
2. V prípade, že orgán vykonávajúci kontrolu nelegálnej práce a nelegálneho zamestnávania zistí porušenie § 7b ods. 5 Zákona o nelegálnej práci, t. j. porušenie zákazu prijať prácu alebo službu, ktorú Objednávateľovi na základe dohody dodáva alebo poskytuje Zhotoviteľ ako poskytovateľ služby prostredníctvom fyzickej osoby, ktorú nelegálne zamestnáva, v nadväznosti na čo bude Objednávateľovi uložená pokuta, ktorú Objednávateľ uhradí, Objednávateľ si uplatní jej náhradu u Zhotoviteľa a Zhotoviteľ sa zaväzuje túto pokutu Objednávateľovi v plnej výške nahradiť a zároveň (ii) Objednávateľovi vzniká právo na odstúpenie od tejto Zmluvy. Objednávateľ je oprávnený uplatniť si zmluvnú pokutu podľa predchádzajúcej vety tohto bodu voči Zhotoviteľovi aj opakovane.
3. Zhotoviteľ nesmie vyhotovenie Diela ako celok odovzdať na zhotovenie inému subjektu. Časť Diela môže odovzdať na zhotovenie svojmu subdodávateľovi uvedenému v zozname subdodávateľov, ktorý tvorí Prílohu č. 4 tejto Zmluvy. Súhlas Objednávateľa s vykonaním Diela prostredníctvom subdodávateľa nezbavuje Zhotoviteľa povinnosti a zodpovednosti za všetky práce a činnosti subdodávateľa.
4. Ak sa na Zhotoviteľa a jeho subdodávateľov vzťahuje povinnosť zapisovať sa do registra partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „**Zákon o registri partnerov verejného sektora**“), potom sú Zhotoviteľ a aj jeho subdodávatelia povinní dodržať túto povinnosť po celú dobu trvania Zmluvy, pričom Zhotoviteľ sa zaväzuje zabezpečiť splnenie tejto povinnosti aj zo strany subdodávateľov. V prípade porušenia povinnosti podľa predchádzajúcej vety, má Objednávateľ nárok na zmluvnú pokutu vo výške 200,- EUR za každý deň porušenia, pričom porušenie uvedenej povinnosti, ktorá trvá dlhšie ako 10 dní sa považuje za podstatné porušenie tejto Zmluvy.
5. Počas trvania Zmluvy je Zhotoviteľ oprávnený zmeniť subdodávateľa uvedeného v Prílohe č. 4 Zmluvy výlučne na základe dodatku k tejto Zmluve. Nový subdodávateľ musí spĺňať povinnosť zápisu v registri partnerov verejného sektora, v prípade, ak mu takáto povinnosť zo Zákona o registri partnerov verejného sektora vyplýva. Nový subdodávateľ musí spĺňať podmienky účasti, ak boli tieto preukazované nahrádzaným subdodávateľom vo Verejnom obstarávaní. Objednávateľ má právo odmietnuť podpísať dodatok a požiadať Zhotoviteľa o určenie iného subdodávateľa, ak má na to závažné dôvody (napr. ak nový subdodávateľ nie je zapísaný v registri partnerov verejného sektora, ide o nekvalitne realizované práce konkrétnym subdodávateľom na predchádzajúcich zákazkách, nesplnenie podmienok pre výmenu subdodávateľa alebo ak existuje dôvodný predpoklad, že v súvislosti s nahradením dotknutého subdodávateľa bude ohrozené plnenie Zmluvy .).
6. Zhotoviteľ vyhlasuje, že Príloha č. 4 Zmluvy obsahuje aktuálne a úplné údaje podľa ustanovenia § 41 ods. 3, 4, 6 Zákona o verejnom obstarávaní. Zmenu údajov uvedených v Prílohe č. 4 je Zhotoviteľ povinný bezodkladne písomne oznámiť Objednávateľovi, pričom Zmluvné strany sa dohodli, že na zmenu uvedených údajov nie je potrebné uzatvoriť dodatok k tejto Zmluve. V prípade porušenia povinnosti podľa predchádzajúcej vety, má Objednávateľ nárok na zmluvnú pokutu vo výške 200,- EUR za každý deň porušenia, pričom porušenie uvedenej povinnosti, ktorá trvá dlhšie ako 10 dní sa považuje za podstatné porušenie tejto Zmluvy.
7. Každé poverenie tretej strany vykonaním časti predmetu Zmluvy (neuvedenej v zozname subdodávateľov podľa Prílohy č. 4 Zmluvy) a každá zmena subdodávateľa bez predchádzajúceho písomného dodatku k tejto Zmluve sa považuje za podstatné porušenie Zmluvy a Objednávateľ je oprávnený od Zmluvy odstúpiť. Zhotoviteľ je oprávnený zmeniť subdodávateľov len postupom v súlade so Zmluvou, t. j. písomným dodatkom k tejto Zmluve.
8. Objednávateľ nezodpovedá za prípad pracovného úrazu zamestnancov Zhotoviteľa, prípadne jeho subdodávateľov.
9. Pokiaľ Zhotoviteľ ako uchádzač v rámci Verejného obstarávania využil na preukázanie technickej alebo odbornej spôsobilosti kapacity inej osoby alebo vlastného zamestnanca, Zhotoviteľ je povinný skutočne využívať kapacity tejto osoby pri realizácii predmetu Zmluvy, a to počas celej doby jej trvania. Nahradiť inú osobu alebo zamestnanca je možné len v nevyhnutnom prípade, a to osobou alebo zamestnancom, ktorá rovnakým alebo kvalitatívne lepším spôsobom spĺňa podmienky účasti, ktoré boli preukazované vo vzťahu k pôvodnej inej osobe alebo zamestnancovi. Na nahradenie osoby podľa predchádzajúcej vety sa vyžaduje predchádzajúci písomný súhlas Objednávateľa. Porušenie povinností Zhotoviteľa podľa tohto bodu Zmluvy sa považuje za podstatné porušenie Zmluvy a Objednávateľ je oprávnený od Zmluvy odstúpiť.
10. Všetci zamestnanci Zhotoviteľa a subdodávateľov musia byť pred začatím prác na Diele náležite vyškolení z BOZP a OPP(o čom sa vyhotoví záznam).
11. Prácu na elektrických zariadeniach môžu vykonávať len osoby s príslušnou elektrotechnickou kvalifikáciou v zmysle vyhlášky Ministerstva práce, sociálnych vecí a rodiny SR č. 508/2009 Z. z, ktorou sa ustanovujú podrobnosti na zaistenie bezpečnosti a ochrany zdravia pri práci s technickými zariadeniami tlakovými, zdvíhacími, elektrickými a plynovými a ktorou sa ustanovujú technické zariadenia, ktoré sa považujú za vyhradené technické zariadenia, a to: § 21 elektrotechnik alebo § 22 samostatný elektrotechnik. Obsluhovať dané elektrické zariadenia môže poučený pracovník podľa § 20 tej istej vyhlášky. Pri prácach na elektrických zariadeniach NN pod napätím sa musia používať vhodné pracovné a ochranné prostriedky (napr. izolované náradie, gumové rukavice pre elektrotechniku, izolačný gumový koberec pre elektrotechniku a pod.).

**Článok VIII.**

**Odovzdanie Diela**

1. Objednávateľ prevezme Dielo len v prípade, že bude vykonané podľa tejto Zmluvy, požiadaviek Objednávateľa, všeobecne záväzných právnych predpisov a noriem, bez vád a nedorobkov. Pre vylúčenie pochybností Objednávateľ nie je povinný prevziať Dielo s akýmikoľvek vadami a nedorobkami, vrátane drobných vád a nedorobkov.
2. Zhotoviteľ sa zaväzuje písomne vyzvať Objednávateľa na prevzatie Diela aspoň 3 pracovné dni pred navrhovaným termínom Odovzdania a prevzatia Diela. Pokiaľ Objednávateľovi navrhovaný termín nevyhovuje, Objednávateľ je oprávnený navrhnúť iný termín Odovzdania a prevzatia, najneskôr však 3 pracovné dni odo dňa pôvodne navrhnutého termínu.
3. Zmluvné strany sa dohodli, že podmienkou Odovzdania a prevzatia Diela je:

## dokončenie všetkých prác, konštrukcií, konštrukčných častí a zariadení bez vád a nedorobkov;

## doloženie certifikátov, atestov, prehlásení o zhode pre zariadenia a výrobkov, revíznych správ, povolení a potvrdení (najmä, ale nielen, o uskladnení odpadov, príp. o ich recyklácii, rozbor pitnej vody vyhovujúci platnej STN a hygienickým normám a pod.);

## odskúšanie, overenie funkčnosti inštalácií, inžinierskych sietí tvoriacich súčasť Diela a doloženie dokladov o vykonaní predpísaných skúškach a skúškach použitých materiálov;

## odskúšanie funkčnosti a spoľahlivosti technologických zariadení, ktoré sú súčasťou Diela;

## vykonanie prevádzkových a komplexných skúšok Diela podľa článku VI. bod 5 tejto Zmluvy a doloženie všetkých dokladov o vykonaní predpísaných skúškach a skúškach použitých materiálov;

## predloženie kópie montážneho denníka;

## predloženie manuálov údržby a užívania k dodaných zariadeniam;

## predloženie fotodokumentácie zrealizovaných stavebných prác, najmä tých, ktoré boli po ich uskutočnení Zhotoviteľom zakryté,

## zaškolenie osôb určených Objednávateľom na obsluhu a prevádzku dodaných zariadení.

1. Objednávateľ prevezme Dielo dokončené v súlade s touto Zmluvou od Zhotoviteľa Protokolom o odovzdaní a prevzatí Diela, ktorý bude obsahovať najmä:
2. zhodnotenie kvantity a kvality vykonaného Diela;
3. súpis drobných vád a nedorobkov, ktoré nebránia riadnemu užívaniu Diela s termínmi na ich odstránenie Zhotoviteľom, pokiaľ sa Objednávateľ rozhodne prevziať Dielo s drobnými vadami a nedorobkami;
4. vyhlásenie Objednávateľa, že Dielo preberá, ak nie, Objednávateľ musí uviesť dôvody, prečo Dielo neprevzal, pričom opodstatnené dôvody k neprevzatiu Diela sú aj drobné vady a nedorobky;
5. východzie revízne správy a skúšky, manuály na obsluhu zariadení; ostatné doklady podľa bodu 3 tohto článku Zmluvy;
6. prípadné iné dohody Objednávateľa a Zhotoviteľa.
7. Za deň Odovzdania a prevzatia Diela Objednávateľom sa rozumie deň podpisu Protokolu o odovzdaní a prevzatí Diela poverenými zástupcami Zmluvných strán, v ktorom Objednávateľ vyhlásil, že Dielo preberá podľa bodu 4 písm. c) tohto článku Zmluvy.
8. Ak Objednávateľ odmietne prevziať Dielo, je povinný túto skutočnosť uviesť do Protokolu o odovzdaní a prevzatí Diela, v ktorom uvedie dôvody a vady, pre ktoré odmietol Dielo prevziať. Po odstránení týchto vád, resp. nedorobkov, pre ktoré Dielo nebolo prevzaté Objednávateľom, sa zopakuje Odovzdanie a prevzatie Diela podľa ustanovení tohto článku Zmluvy.
9. Ak Zhotoviteľ neodstráni vady drobné vady a nedorobky v termínoch podľa bodu 4 písm. b) tohto článku Zmluvy, Objednávateľ je oprávnený zabezpečiť ich odstránenie treťou osobou na náklady Zhotoviteľa. Objednávateľ je oprávnený takto vzniknuté náklady započítať voči nárokom Zhotoviteľa na zaplatenie zmluvnej ceny podľa tejto Zmluvy.

**Článok IX.**

**Záručná doba, zodpovednosť za vady Diela a reklamácie**

1. Zhotoviteľ zodpovedá za to, že Dielo je zhotovené podľa podmienok dohodnutých v tejto Zmluve, podľa podkladov predložených Objednávateľom, zodpovedá všetkým príslušným technickým normám a všeobecne záväzným právnym predpisom a nemá žiadne vady, najmä také, ktoré by rušili alebo znižovali hodnotu alebo schopnosť jeho použitia zvyčajným alebo v Zmluve predpokladaným spôsobom.
2. Zhotoviteľ poskytuje v zmysle § 563 ods. 2 v spojení s § 429 Obchodného zákonníka Objednávateľovi záruku za akosť Diela spočívajúcu v tom, že Dielo bude počas záručnej doby spôsobilé na použitie na dohodnutý účel a zachová si dohodnuté vlastnosti.
3. Zhotoviteľ poskytuje na Dielo záruku po dobu **24 mesiacov,** odo dňa Odovzdania a prevzatia celého Diela Objednávateľom. V prípade, že sa na niektorú súčasť Diela uplatňujú osobitné záručné podmienky Zhotoviteľa alebo výrobcu príslušného zariadenia, ktoré predpokladajú splnenie určitých predpokladov na strane Objednávateľa (ako napr. vykonanie tzv. garančných prehliadok), cena Diela zahŕňa aj vykonanie všetkých úkonov, ktoré má v tejto súvislosti vykonať Zhotoviteľ alebo ním určené tretie osoby. Záručné podmienky Zhotoviteľa tvoria Prílohu č. 3 tejto Zmluvy <vypustí sa, ak nie je relevantné>.
4. Zhotoviteľ zodpovedá za vady, ktoré má Dielo v čase Odovzdania a prevzatia Objednávateľovi. Zhotoviteľ zodpovedá takisto za akúkoľvek vadu, ktorá vznikne po Odovzdaní a prevzatí Diela, ak je spôsobená porušením povinností Zhotoviteľa.
5. Zhotoviteľ sa zaväzuje, že prípadné vady Diela odstráni bezplatne a bez zbytočného odkladu po uplatnení oprávnenej reklamácie a ak nie je Zmluvnými stranami dohodnuté inak, tak najneskôr v lehote:
	* + 1. do 24 hodín od doručenia oznámenia vád Zhotoviteľovi pri vadách havarijného stavu, brániacich užívaniu Diela alebo vadách, pri ktorých hrozí bezprostredné riziko nebezpečenstva škody na zdraví, na živote alebo na majetku,
			2. do 15 dní od doručenia oznámenia vád Zhotoviteľovi pri ostatných vadách.
6. Ak nie je možné odstrániť vadu, ktorá bráni užívaniu dodaného gastrotechnologického zariadenia do 15 dní od uplatnenia oprávnenej reklamácie, Zhotoviteľ je bezodkladne povinný vadné zariadenie nahradiť iným, funkčným zariadením s rovnakými alebo lepšími funkčnými vlastnosťami a parametrami ako vadné zariadenie. Ak ide o nahradenie dočasného charakteru, najviac na dobu 8 týždňov (napr. do vykonania opravy vadného zariadenia alebo dodania nového zariadenia), dočasné zariadenie nemusí spĺňať všetky vlastnosti vadného zariadenia rovnakým alebo lepším spôsobom ale postačí, ak pôjde o zariadenie rovnakého druhu a účelu.
7. V prípade, ak Zhotoviteľ nezačne s odstraňovaním vady alebo neodstráni vady riadne a včas v súlade s bodmi 5. a 6. tohto článku Zmluvy, má Objednávateľ právo vadu odstrániť sám, resp. prostredníctvom tretej osoby, na náklady Zhotoviteľa. Tým nie je dotknuté právo Objednávateľa a zodpovednosť Zhotoviteľa zo záruky za akosť až po dobu jej uplynutia podľa bodu 3 tohto článku Zmluvy.
8. Do záručnej doby sa nezapočítava čas od oznámenia vady Diela až do odstránenia príslušnej vady. V prípade, ak dôjde k výmene časti Diela, pre túto časť plynie nová záručná doba. Objednávateľ sa zaväzuje Dodávateľovi písomne potvrdiť skutočnosť, že vada Diela bola odstránená, až po jej skutočnom odstránení.
9. Nad rámec čl. VIII. bod 3, písm. i) tejto Zmluvy je Zhotoviteľ povinný počas plynutia záručnej doby na žiadosť Objednávateľa bezplatne zaškoliť na obsluhu a prevádzku dodaných zariadení aj iné osoby (predovšetkým zamestnancov budúceho poskytovateľa stravovacích služieb).

**Článok X.**

**Platobné podmienky**

1. Právo na vystavenie faktúry a zaplatenie Ceny za vykonanie Diela vzniká Zhotoviteľovi po úplnom zhotovení celého Diela podľa tejto Zmluvy a po jeho Odovzdaní a prevzatí na základe Protokolu o odovzdaní a prevzatí Diela. Podkladom pre zaplatenie Ceny za vykonanie Diela bude faktúra vystavená Zhotoviteľom, doložená súpisom vykonaných prác na Diele a Protokolom o odovzdaní a prevzatí Diela. Zmluvné strany sa dohodli a výslovne súhlasia s tým, že Zhotoviteľ zašle len elektronickú faktúru z e-mailovej adresy zhotoviteľa <vyplní uchádzač>na e-mailovú adresu objednávateľa faktury.ofr@nbs.sk vo formáte PDF. Zmluvné strany vyhlasujú, že majú výlučný prístup k uvedeným e-mailovým adresám. Zmluvné strany sú oprávnené zmeniť e-mailové adresy, a to len písomne s uvedením novej e-mailovej adresy, pričom z dôvodu tejto zmeny nie je potrebné uzatvoriť dodatok k tejto Zmluve. Zhotoviteľ nie je povinný podpísať elektronickú faktúru zaručeným elektronickým podpisom. Elektronická faktúra musí spĺňať všetky náležitosti faktúry podľa § 74 zákona č. 222/2004 Z. z. o dani z pridanej hodnoty v znení neskorších predpisov (ďalej len „Zákon o DPH“).
2. Zhotoviteľ je povinný najneskôr 5 dní po ukončení prác na Diele v zmysle článku III. bod 7 tejto Zmluvy predložiť Objednávateľovi na overenie súpis vykonaných prác. Objednávateľ do 5 pracovných dní nasledujúcich po dni, v ktorom mu Zhotoviteľ predložil súpis vykonaných prác, buď súpis vykonaných prác na Diele overí a potvrdí alebo oznámi Zhotoviteľovi svoje pripomienky k súpisu vykonaných prác, pokiaľ bude obsahovať nedostatky alebo chybné údaje. Zhotoviteľ je povinný odstrániť nesprávnosti v súpise vykonaných prác a predložiť Objednávateľovi opravený súpis vykonaných prác v lehote 5 dní odo oznámenia pripomienok Objednávateľa. Objednávateľ je povinný vyjadriť sa k predloženému opravenému súpisu vykonaných prác v lehote 5 pracovných dní.
3. Lehota splatnosti faktúry je 30 (tridsať) kalendárnych dní od jej doručenia Objednávateľovi. Faktúra sa na účely Zmluvy sa považuje za uhradenú okamihom odpísania fakturovanej čiastky z účtu Objednávateľa v prospech účtu Zhotoviteľa. V prípade, že faktúra nebude obsahovať zákonné náležitosti podľa § 74 zákona o DPH a platných právnych predpisov, Objednávateľ je oprávnený vrátiť faktúru Zhotoviteľovi na opravu/doplnenie. V takom prípade sa preruší plynutie lehoty splatnosti a nová lehota splatnosti začne plynúť doručením opravenej/doplnenej faktúry Objednávateľovi.
4. Suma faktúry vystavenej podľa tejto Zmluvy nesmie presiahnuť dohodnutú Cenu za Dielo. Objednávateľ nie je povinný uhradiť Zhotoviteľovi akúkoľvek čiastku nad rámec dohodnutej Ceny za Dielo, a to či už na základe faktúry, či iných skutočností, pokiaľ nedôjde k uzavretiu dodatku k tejto Zmluve.
5. V prípade, že dôjde k zrušeniu alebo odstúpeniu od tejto Zmluvy z dôvodu na strane Objednávateľa, bude Zhotoviteľ fakturovať skutočne vykonané práce na rozpracovanom Diele vo vzájomne dohodnutej výške zodpovedajúcej už vykonaným prácam a ich význame pre celkové zhotovenie Diela.
6. Zmluvné strany sa dohodli, že Objednávateľ je opravený jednostranne započítať sumu zmluvnej pokuty, na ktorú mu v súlade s toto Zmluvou vznikol nárok, so sumou Ceny alebo jej akoukoľvek časťou.
7. Zhotoviteľ, ktorý uvedie na faktúre daň, sa zaväzuje, že odvedie daň správcovi dane v lehote ustanovenej v § 78 ods. 1 Zákona o DPH). V prípade nesplnenia tejto povinnosti voči správcovi dane a následného núteného ručenia objednávateľa za túto DPH sa zhotoviteľ zaväzuje z titulu náhrady škody uhradiť objednávateľovi túto DPH v plnej výške, najneskôr do 10 dní od doručenia jej vyúčtovania zhotoviteľovi zo strany objednávateľa. Porušenie ktorejkoľvek povinnosti zhotoviteľa podľa tohto bodu zmluvy je podstatným porušením zmluvy a dôvodom na odstúpenie objednávateľa od tejto zmluvy.<text tohto bodu platí len pre domáceho uchádzača, zahraničný uchádzač text tohto bodu odstráni>. Okrem prípadu, ak Objednávateľ zaplatil v zmysle § 69b Zákona o DPH, Objednávateľ uhradí sumu DPH Zhotoviteľovi na základe preukázania úhrady DPH daňovému úradu za príslušný mesiac/štvrťrok čestným vyhlásením, že DPH uvedená na faktúre bola v lehote splatnosti uhradená daňovému úradu, fotokópiou daňového priznania a fotokópiou výpisu o zaplatení DPH.
8. <text tohto bodu platí pre zahraničného uchádzača, domáci uchádzač text odstráni> Zhotoviteľ najneskôr do 10 dní odo dňa účinnosti tejto Zmluvy predloží Objednávateľovi originál potvrdenia o mieste svojej daňovej rezidencie, alebo jeho úradne overenú fotokópiu. Počas trvania Zmluvy Zhotoviteľ predmetné potvrdenie predloží Objednávateľovi na začiatku každého nového zdaňovacieho obdobia. Zhotoviteľ vyhlasuje a zaväzuje sa, že v prípade vzniku stálej prevádzkarne na území Slovenskej republiky počas trvania Zmluvy bude o tejto skutočnosti Objednávateľa bezodkladne písomne informovať.
9. Objednávateľ si splní svoj záväzok zaplatiť Cenu Diela bankovým prevodom fakturovanej sumy v prospech účtu Zhotoviteľa, ktorý je uvedený v záhlaví tejto Zmluvy. V prípade, ak Zhotoviteľ zmení počas účinnosti tejto Zmluvy číslo bankového účtu a o tomto riadne neinformuje Objednávateľa, záväzok Objednávateľa sa považuje za splnený bez ohľadu na to, či budú finančné prostriedky pripísané na účet Zhotoviteľa.
10. Zmluvné strany sa dohodli, že v rozsahu, v akom to právne predpisy pripúšťajú, vylučujú právo Zhotoviteľa započítať bez súhlasu Objednávateľa akúkoľvek svoju pohľadávku voči Objednávateľovi oproti akejkoľvek pohľadávke Objednávateľa voči Zhotoviteľovi. Zmluvné strany sa dohodli, že Objednávateľ môže kedykoľvek započítať pohľadávku, ktorú má voči Zhotoviteľovi proti akejkoľvek pohľadávke (bez ohľadu na to, či je v čase započítania splatná alebo nie), ktorú má Zhotoviteľ voči Objednávateľovi.
11. Pri úhrade faktúry za Cenu Diela Objednávateľ zadrží sumu vo výške 5 % z fakturovanej sumy bez DPH (ďalej len „**Zádržné**“). Objednávateľ je oprávnený použiť Zádržné na uspokojenie svojich akýchkoľvek nárokov, ktoré mu vzniknú voči Zhotoviteľovi na základe tejto Zmluvy, najmä, ale nielen, na odstránenie nedorobkov a vád Diela alebo na náhradu škody, ktorá Objednávateľovi preukázateľne vznikla a za ktorú zodpovedá Zhotoviteľ. Zádržné zároveň slúži na zabezpečenie všetkých peňažných pohľadávok Objednávateľa voči Zhotoviteľovi, ktoré vzniknú z tohto zmluvného vzťahu.
12. Objednávateľ vyplatí Zhotoviteľovi Zádržné (resp. jeho zostatok, ak nastali skutočnosti predpokladané v bode 11. tohto článku Zmluvy) po uplynutí záručnej doby podľa čl. IX. tejto Zmluvy , a to do 30 dní odo dňa doručenia písomnej výzvy Zhotoviteľa Objednávateľovi. Zhotoviteľ nie je oprávnený požadovať úroky a/alebo úroky z omeškania zo Zádržného odo dňa jeho zadržania až do momentu, kedy je Objednávateľ povinný podľa tohto bodu uvoľniť Zádržné Zhotoviteľovi. Zhotoviteľ je oprávnený navrhnúť Objednávateľovi nahradenie Zádržného iným spôsobom zabezpečenia splnenia svojich záväzkov zo Zmluvy, napr. bankovou zárukou, pričom Objednávateľ posúdi návrh Zhotoviteľa, avšak nie je povinný ho akceptovať.

**Článok XI.**

**Zmluvné pokuty**

1. Zhotoviteľ garantuje dodržanie termínov podľa tejto Zmluvy, osobitne termínov podľa jej čl. I bod 9, čl. III. a čl. V. bod 14. V prípade omeškania Zhotoviteľa so zhotovením Diela riadne a včas v termínoch podľa čl. I. bod 9, čl. III. body 2 a 4 alebo čl. V. bod 12 a 13 tejto Zmluvy, je Objednávateľ oprávnený požadovať od Zhotoviteľa zmluvnú pokutu vo výške 0,1% z Ceny Diela s DPH za každý, i začatý deň omeškania. V prípade, ak omeškanie Zhotoviteľa podľa predchádzajúcej vety bude dlhšie ako 10 dní, tak od 11. dňa má Objednávateľ právo požadovať od Zhotoviteľa zaplatenie zmluvnej pokuty vo výške 0,2% z Ceny Diela s DPH za 11. a každý ďalší, aj začatý deň omeškania Zhotoviteľa.
2. V prípade, že sa Objednávateľ dostane do omeškania s úhradou Ceny, má Zhotoviteľ právo požadovať od Objednávateľa úroky z omeškania v zmysle všeobecne záväzných právnych predpisov.
3. V prípade, ak Zhotoviteľ poruší niektorú zo zmluvných povinností podľa čl. V. body9 až 15 tejto Zmluvy alebo niektorú z povinností podľa Prílohy č. 6 Zmluvy, má Objednávateľ právo požadovať od Zhotoviteľa zaplatenie zmluvnej pokuty vo výške 500,- EUR, a to za každý prípad osobitne.
4. V prípade, ak Zhotoviteľ poruší svoju zmluvnú povinnosť odstrániť vady Diela podľa čl. IX. tejto Zmluvy riadne a včas, má Objednávateľ právo požadovať od Zhotoviteľa zaplatenie zmluvnej pokuty vo výške 500,- EUR, a to za každý začatý deň porušenia tejto povinnosti a za každú vadu, až do splnenia tejto povinnosti.
5. V prípade, ak Zhotoviteľ poruší svoju povinnosť podľa článku XII. tejto Zmluvy, má Objednávateľ právo požadovať od Zhotoviteľa zaplatenie zmluvnej pokuty vo výške 5 000,– EUR, a to za každý prípad osobitne.
6. V prípade, ak Objednávateľovi vznikne povinnosť uhradiť daň z pridanej hodnoty v zmysle ust. § 69b Zákona o DPH, vznikne Objednávateľovi nárok na zmluvnú pokutu vo výške 130 % výšky daňovej povinnosti, ktorá takto Objednávateľovi vznikla.
7. Zhotoviteľ sa zaväzuje zmluvnú pokutu v zmysle Zmluvy uhradiť Objednávateľovi v lehote do 30 dní odo dňa doručenia písomnej výzvy Objednávateľa na jej úhradu. Zmluvné pokuty v zmysle tejto Zmluvy je Objednávateľ oprávnený uložiť Zhotoviteľovi aj opakovane. Zaplatením zmluvnej pokuty sa Zhotoviteľ nezbavuje povinnosti, ktorá bola zabezpečená zmluvnou pokutou. Objednávateľ má popri zmluvnej pokute nárok na náhradu škody v plnej výške, spôsobenej porušením povinnosti Zhotoviteľa, na ktorú sa vzťahuje zmluvná pokuta, pričom zmluvná pokuta sa nezapočítava na náhradu škody.
8. Objednávateľ je oprávnený požadovať od Zhotoviteľa aj náhradu škody spôsobenú porušením ktorejkoľvek z jeho povinností uvedenej v tejto Zmluve alebo vyplývajúcej zo všeobecne záväzných právnych predpisov. Zhotoviteľ je oprávnený riešiť náhradu škody prostredníctvom svojho poistenia zodpovednosti za škodu, k čomu mu Objednávateľ poskytne primeranú súčinnosť.
9. Zhotoviteľ je tiež povinný nahradiť Objednávateľovi všetky poplatky, pokuty a akékoľvek iné vzniknuté náklady, ktoré Objednávateľ vynaložil v súvislosti s vadami Diela.

**Článok XII.**

**Mlčanlivosť a zachovávanie obchodného tajomstva**

1. Za dôverné informácie sa pre účely tejto Zmluvy považujú všetky informácie, o ktorých sa Zmluvné strany dozvedia v rámci ich zmluvného vzťahu založeného touto Zmluvou, pri plnení tejto Zmluvy alebo v súvislosti s jej uzavretím a plnením, ako aj všetky údaje a informácie, ktoré sú obsiahnuté v dokumentoch vypracovaných za účelom prípravy, uzavretia alebo plnenia tejto Zmluvy (ďalej len „Dôverné informácie“).
2. Každá Zmluvná strana sa zaväzuje počas trvania tejto Zmluvy, ako aj po jej ukončení:
3. uchovávať v tajnosti a dôvernosti akékoľvek Dôverné informácie a (pokiaľ to nie je pre účely plnenia tejto Zmluvy) nebude takéto informácie reprodukovať ani poskytovať tretím stranám alebo ich iným spôsobom využívať;
4. sprístupňovať Dôverné informácie tretím stranám výlučne na základe predchádzajúceho písomného súhlasu druhej Zmluvnej strany; to neplatí pre daňových, právnych alebo iných profesionálnych poradcov Zmluvnej strany, ktorí sú zo zákona alebo na základe Zmluvy povinní zachovávať dôvernosť poskytnutých informácií;
5. zabezpečiť, že akákoľvek tretia strana, ktorej sú Dôverné informácie sprístupnené, dodrží záväzok mlčanlivosti v zmysle podmienok tejto Zmluvy;
6. využívať Dôverné informácie len pri realizácii tejto Zmluvy a pri vykonávaní vlastných práv a povinností podľa tejto Zmluvy.

3. Ustanovenia bodu 2. tohto článku tejto Zmluvy sa nevzťahujú na Dôverné informácie, ktoré:

a) sú alebo sa stali verejnosti známe bez akéhokoľvek porušenia záväzkov alebo povinností niektorou zo Zmluvných strán vyplývajúcich z tejto Zmluvy;

b) sú alebo boli získané prijímajúcou stranou samostatne;

c) boli známe jednej zo Zmluvných strán ešte pred začatím zmluvných rokovaní o uzavretí tejto Zmluvy alebo jej boli poskytnuté treťou stranou ako informácie, ktoré nie sú dôverné, pričom táto tretia strana neporušila vlastnú povinnosť mlčanlivosti;

d) sú náležite sprístupnené na základe zákonnej povinnosti, nariadenia súdu s rozhodnou právomocou alebo iného regulačného orgánu s tým, že v tomto prípade Zmluvná strana, ktorá je povinná Dôverné informácie sprístupniť, bude okamžite informovať druhú Zmluvnú stranu pred sprístupnením Dôverných informácií.

4. Zmluvné strany sa zaväzujú:

a) neoznámiť a nesprístupniť obchodné tajomstvo druhej Zmluvnej strany akýmkoľvek tretím osobám;

b) žiadnym spôsobom nevyužívať pre seba alebo akúkoľvek tretiu osobu obchodné tajomstvo druhej Zmluvnej strany inak, než na plnenie tejto Zmluvy;

c) zabezpečiť akékoľvek listiny a akékoľvek iné nosiče informácií, vrátane ich kópií, z ktorých možno získať obchodné tajomstvo druhej Zmluvnej strany, pred zneužitím tretími osobami;

d) poučiť svojich zamestnancov, ktorí sa pri plnení pracovných úloh môžu stretnúť hoci aj v obmedzenej miere s obchodným tajomstvom druhej Zmluvnej stany, a členov štatutárneho orgánu, o povinnosti zachovávať predmetné obchodné tajomstvo;

e) bez zbytočného odkladu písomne oznámiť dotknutej Zmluvnej strane, že sa tretia osoba domáha sprístupnenia obchodného tajomstva.

**Článok XIII.**

**Osobitné ustanovenia**

1. Objednávateľ v nevyhnutne potrebnom rozsahu poskytne Zhotoviteľovi súčinnosť pri zaobstarávaní podkladov potrebných pre realizáciu Diela, doplňujúcich údajov, spresnení podkladov, vyjadrení a stanovísk, ktorých potreba vznikne v priebehu plnenia tejto Zmluvy. Toto spolupôsobenie poskytne Objednávateľ Zhotoviteľovi na základe písomnej výzvy Zhotoviteľa vo vzájomne dohodnutom čase, inak v primeranej lehote od doručenia výzvy Zhotoviteľa.
2. Objednávateľ zabezpečí účasť kompetentných zástupcov Objednávateľa na rokovaniach počas realizácie Diela na základe výzvy Zhotoviteľa, a zabezpečí priebežné prerokovanie predkladaných návrhov technických a technologických riešení v záujme zabezpečenia plynulého postupu pri zhotovovaní Diela.
3. Akékoľvek doklady a podklady, ktoré Zhotoviteľ dostane od Objednávateľa, prípadne získa pri plnení predmetu Zmluvy (ďalej len „**Dokumentácia Diela**“), je Zhotoviteľ povinný bezodkladne potom, ako ich už nebude potrebovať k realizácii Diela, odovzdať Objednávateľovi. Takúto Dokumentáciu Diela je Zhotoviteľ oprávnený použiť výlučne na plnenie svojich záväzkov podľa tejto Zmluvy a je povinný zachovávať dôvernosť informácií v nej uvedených.
4. Zmluvné strany sa dohodli, že oprávnenými zástupcami Zmluvných strán pre zabezpečovanie vzájomného kontaktu Zmluvných strán a riadnej realizácie tejto Zmluvy sú:

za Objednávateľa:

|  |  |
| --- | --- |
| meno a priezvisko: | <vyplní verejný obstarávateľ> |
| e-mail: | <vyplní verejný obstarávateľ> |
| telefónne číslo: | <vyplní verejný obstarávateľ> |

za Zhotoviteľa:

|  |  |
| --- | --- |
| meno a priezvisko: | <vyplní uchádzač> |
| e-mail: | <vyplní uchádzač> |
| telefónne číslo: | <vyplní uchádzač> |

**Článok XIV.**

**Ukončenie Zmluvy**

1. Táto Zmluva zanikne okrem splnenia všetkých práv a povinností obidvoch Zmluvných strán aj písomnou dohodou Zmluvných strán, písomným odstúpením od Zmluvy v súlade s touto Zmluvou a/alebo s príslušnými ustanoveniami Obchodného zákonníka a/alebo Zákona o verejnom obstarávaní a výpoveďou Objednávateľa.
2. Ukončenie zmluvného vzťahu je možné uskutočniť aj vzájomnou písomnou dohodou obidvoch Zmluvných strán. V tejto dohode sa upravia aj vzájomné nároky Zmluvných strán vzniknuté z plnenia zmluvných povinností alebo z ich porušenia druhou Zmluvnou stranou ku dňu zániku Zmluvy dohodou.
3. Objednávateľ môže okamžite odstúpiť od tejto Zmluvy z dôvodov podľa § 19 Zákona o verejnom obstarávaní, ako aj v prípade jej podstatného porušenia Zhotoviteľom. Okrem prípadov uvedených v iných článkoch tejto Zmluvy, podstatným porušením zmluvy Zhotoviteľom sú aj prípady, ak:
	1. zhotoviteľ nevyhotovuje Dielo v požadovanom rozsahu a kvalite podľa Zmluvy, požiadaviek Objednávateľa, platných právnych predpisov, nedodrží podstatné kvalitatívne a dodacie podmienky alebo nedodrží predpísaný technologický postup na vykonanie Diela a ani v dodatočnej lehote 5 dní odo dňa písomnej výzvy Objednávateľa na odstránenie porušenia, toto svoje porušenie neodstráni;
	2. zhotoviteľ poruší akékoľvek ustanovenie Zmluvy a svoje porušenie neodstráni ani do 10 dní odo dňa písomnej výzvy Objednávateľa na odstránenie porušenia Zmluvy;
	3. sa preukáže, že Zhotoviteľ v rámci Verejného obstarávania, predložil nepravdivé doklady alebo uviedol nepravdivé, neúplné alebo skreslené údaje;
	4. zhotoviteľ bude postupovať pri vykonávaní Diela tak, že to bude objektívne nasvedčovať tomu, že termín ukončenia a sprevádzkovania Diela podľa čl. III. bod 4 tejto Zmluvy nebude dodržaný pre okolnosti na strane Zhotoviteľa;
	5. zhotoviteľ neodstráni vady Diela riadne a včas v súlade s čl. IX. tejto Zmluvy;
	6. je proti Zhotoviteľovi vedené konkurzné konanie, je v konkurze, bol proti Zhotoviteľovi zamietnutý návrh alebo zastavené konanie na vyhlásenie konkurzu pre nedostatok majetku, bol zrušený konkurz pre nedostatok majetku, a to v zmysle dotknutých ustanovení zákona č. 7/20025 Z. z. o konkurze a reštrukturalizácii a o zmene a doplnení niektorých zákonov, alebo v prípade, ak Zhotoviteľ vstúpil do likvidácie alebo je proti Zhotoviteľovi vedený výkon rozhodnutia (napr. podľa zákona č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov);
	7. zhotoviteľ bol zverejnený v Zozname platiteľov DPH, u ktorých nastali dôvody na zrušenie registrácie v zmysle Zákona o DPH v znení neskorších predpisov;
	8. zhotoviteľ v dôsledku platobnej neschopnosti neuhradí platby svojim subdodávateľom;
	9. zhotoviteľ poruší ustanovenie čl. XVI. bod 2 tejto Zmluvy;
	10. Zhotoviteľ poruší ustanovenie článku II. bod 9 tejto Zmluvy;
	11. Zhotoviteľ poruší ktorúkoľvek povinnosť podľa článku XII. tejto Zmluvy;

Odstúpenie od Zmluvy je účinné dňom doručenia oznámenia o odstúpení od Zmluvy druhej Zmluvnej strane.

1. Odstúpením od Zmluvy zanikajú všetky práva a povinnosti Zmluvných strán vyplývajúce z tejto Zmluvy od momentu odstúpenia, okrem nárokov na náhradu škody, nárokov na zmluvné a zákonné sankcie a zodpovednosti za vady tých stavebných prác a dodávok, ktoré boli do dňa odstúpenia od Zmluvy zrealizované a iné nároky, ktoré zo svojej povahy majú pretrvávať aj po zániku Zmluvy, napr. povinnosti podľa článku XII tejto Zmluvy.
2. Objednávateľ je oprávnený túto Zmluvu vypovedať aj bez uvedenia dôvodu. Výpovedná lehota je jeden mesiac a začína plynúť v prvý deň kalendárneho mesiaca nasledujúceho po mesiaci, v ktorom bola výpoveď písomne doručená Zhotoviteľovi.

**Článok XV.**

**Komunikácia Zmluvných strán**

1. Zmluvné strany sa dohodli, že písomnosť podľa tejto Zmluvy je možné doručovať:
2. elektronicky,
3. osobne,
4. poštou,
5. kuriérom.
6. Zmluvné strany sa dohodli, že ich vzájomná komunikácia súvisiaca s touto Zmluvou bude prebiehať prioritne elektronicky prostredníctvom e-mailov uvedených v článku XIII. bode 4. tejto Zmluvy. Zmluvné strany sa dohodli, že Zhotoviteľ je povinný písomnosť doručovanú elektronicky odoslať na e-mailovú adresu Objednávateľa uvedenú v článku XIII. bod 4. tejto Zmluvy. Písomnosť doručovaná elektronicky na e-mailovú adresu sa považuje za doručenú:
7. okamihom prevzatia v prípade, že prevzatie druhá strana potvrdí, alebo
8. nasledujúci pracovný deň po jej odoslaní, ak druhá strana prevzatie písomnosti nepotvrdila.
9. Písomnosti doručované do elektronickej schránky Zmluvnej strany sa doručujú do vlastných rúk, pričom na základe dohody Zmluvných strán sa uplatňuje fikcia doručenia podľa § 32 ods. 5 písm. b) zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákona o e-Governmente) v znení neskorších predpisov.
10. Doporučené doručovanie prostredníctvom pošty sa vyžaduje najmä v prípade podstatných okolností trvania zmluvného vzťahu, ako napríklad spôsoby ukončenia Zmluvy. Zmluvné strany sa dohodli, že písomnosť sa na účely tejto Zmluvy považuje za doručenú dňom jej prevzatia Zmluvnou stranou, ktorej je adresovaná alebo dňom odmietnutia jej prevzatia Zmluvnou stranou, ktorej je adresovaná alebo uplynutím úložnej lehoty na pošte, a to aj v prípade, že sa adresát o uložení zásielky nedozvedel.
11. Pre doručovanie sa použijú adresy sídla Zmluvných strán uvedené v záhlaví tejto Zmluvy, prípadne iná adresa, ktorá je na tento účel riadne oznámená druhej Zmluvnej strane. V prípade akejkoľvek zmeny adresy určenej na doručovanie písomnosti na základe tejto Zmluvy sa zmluvná strana zaväzuje o tejto zmene bezodkladne, najneskôr však do 7 kalendárnych dní od kedy zmena nastane, písomne informovať druhú Zmluvnú stranu; v takomto prípade je pre doručovanie rozhodujúca nová adresa, riadne oznámená druhej Zmluvnej strane.

**Článok XVI.**

**Záverečné ustanovenia**

1. Táto Zmluva nadobúda platnosť dňom jej podpisu oprávnenými zástupcami obidvoch Zmluvných strán a účinnosť deň po jej zverejnení na webovom sídle (internetovej stránke) objednávateľa (§ 47a ods. 1 Občianskeho zákonníka v spojení s § 1 ods. 2 Obchodného zákonníka a s § 5a ods. 1, 6 a 9 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov (ďalej aj ako „**Zákon o slobodnom prístupe k informáciám**“). Táto Zmluva je povinne zverejňovanou zmluvou podľa Zákona o slobodnom prístupe k informáciám v spojení s ustanoveniami § 1 ods. 2 Obchodného zákonníka a ustanoveniami § 47a zákona č. 40/1964 Zb. Občianskeho zákonníka v znení neskorších predpisov. Zhotoviteľ berie na vedomie zverejnenie tejto Zmluvy (vrátane jej prípadných dodatkov) a faktúr Zhotoviteľa doručených Objednávateľovi, pričom Zhotoviteľ vyhlasuje, že disponuje písomným súhlasom inej dotknutej osoby (osoby konajúcej za Zhotoviteľa) na zverejnenie jej údajov v tejto Zmluve a vo faktúrach Zhotoviteľa, a to zverejnenie Objednávateľom počas trvania jeho povinnosti podľa § 5a ods. 1, 6 a 9 a § 5b Zákona o slobodnom prístupe k informáciám.
2. Zhotoviteľ nie je oprávnený postúpiť akékoľvek pohľadávky (práva) vyplývajúce z tejto Zmluvy na tretiu osobu alebo sa dohodnúť s treťou osobou na prevzatí jeho záväzkov (povinností) vyplývajúcich z tejto Zmluvy bez predchádzajúceho písomného súhlasu Objednávateľa.
3. Pre práva a záväzky tejto Zmluvy platia príslušné ustanovenia Obchodného zákonníka, pokiaľ nie je v tejto Zmluve dohodnuté inak.
4. Zmluvné strany sa dohodli, že spory vzniknuté z tejto Zmluvy budú riešiť vzájomnou dohodou. Pokiaľ sa Zmluvné strany vzájomným rokovaním na vyriešení sporu nedohodnú, ktorákoľvek zo Zmluvných strán je oprávnená sa s návrhom na riešenie sporu obrátiť na vecne a miestne príslušný súd v Slovenskej republike.
5. Objednávateľ pri spracúvaní osobných údajov, poskytnutých Zhotoviteľom pre účely plnenia tejto zmluvy, postupuje v súlade so zákonom č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov a nariadenia Európskeho parlamentu a Rady (EÚ) č. 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES. Informácia o podmienkach spracúvania osobných údajov dotknutých osôb je zverejnená na webovom sídle Objdnávateľa: <https://www.nbs.sk/sk/ochrana-osobnych-udajov>.
6. Meniť alebo dopĺňať obsah tejto Zmluvy je možné iba formou písomných očíslovaných dodatkov podpísaných oprávnenými zástupcami obidvoch Zmluvných strán.
7. Neplatnosť, neúčinnosť alebo neaplikovateľnosť niektorého ustanovenia tejto Zmluvy nespôsobuje neplatnosť, neúčinnosť alebo neaplikovateľnosť tejto Zmluvy ako celku. V prípade neplatnosti, neúčinnosti alebo neaplikovateľnosti niektorého ustanovenia tejto Zmluvy sú Zmluvné strany povinné vyvinúť všetku súčinnosť, ktorú od nich možno spravodlivo požadovať, aby neplatné, neúčinné alebo neaplikovateľné ustanovenie tejto Zmluvy nahradili novým ustanovením v súlade s účelom tejto Zmluvy. V prípade, ak bude právny predpis citovaný v tejto Zmluve zrušený a nahradený iným právnym predpisom, odkazy tejto Zmluvy na pôvodný právny predpis sa budú považovať za odkazy na právny predpis, ktorý ho nahradil.
8. Táto Zmluva je vyhotovená v šiestich rovnopisoch, z ktorých štyri vyhotovenia si ponechá Objednávateľ a dve vyhotovenia obdrží Zhotoviteľ.
9. Túto Zmluvu uzatvorili Zmluvné strany slobodne, vážne bez skutkového alebo právneho omylu a na znak súhlasu ju vlastnoručne podpísali.
10. Neoddeliteľnou súčasťou tejto Zmluvy sú jej prílohy:

Príloha č. 1 Projektová dokumentácia a Súpis aktuálnej gastrotechnológie

Príloha č. 2 Popis ponúkaného plnenia predmetu Diela / Ocenený výkaz výmer (bude doplnené z ponuky Zhotoviteľa)

Príloha č. 3 Záručné podmienky (bude doplnené z ponuky Zhotoviteľa, ak je relevantné)

Príloha č. 4 Zoznam subdodávateľov

Príloha č. 5 Štatút zmenového konania

Príloha č. 6 Podmienky realizácie diela týkajúce sa BOZP, OPP a OŽP

|  |  |
| --- | --- |
| **Zhotoviteľ:** | **Objednávateľ:** |
| V <vyplní uchádzač > dňa <vyplní uchádzač> | V <vyplní verejný obstarávateľ> dňa <vyplní verejný obstarávateľ> |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  <vyplní uchádzač> |  <vyplní verejný obstarávateľ> |

**Príloha č. 4 Zmluvy**

**Zoznam subdodávateľov zhotoviteľa**

|  |  |  |
| --- | --- | --- |
| **Por. č.** | **Obchodné meno, sídlo, IČO, zápis do príslušného obchodného registra subdodávateľa** | **Osoba oprávnená konať za subdodávateľa (meno a priezvisko, adresa pobytu, dátum narodenia)1** |
| 1. | *<vyplní uchádzač>* | *<vyplní uchádzač>* |

1uchádzač doplní počet riadkov tabuľky podľa potreby a vyplní údaje v takto doplnených riadkoch tabuľky podľa počtu jeho subdodávateľov, ktorí sa v zmysle článku IV. tejto zmluvy budú podieľať na zhotovení diela

**Príloha č. 5 Zmluvy**

**ŠTATÚT**

**zmenového konania**

Zmenové konanie je dohodnutý postup pri prijímaní navrhovaných zmien Projektovej dokumentácie v priebehu realizácie Diela a je zamerané aj na urýchlenú zmenu obsahu Diela podľa článku II bodu 7 tejto Zmluvy.

**1. Predkladanie návrhov zmien**

1.1. Návrh na zmenu môže predkladať každá Zmluvná strana.

1.2. Návrhy na zmenu budú predkladané neodkladne po zistení nutnosti zmeny a to písomne – zápisom do montážneho denníka.

1.3. Písomná požiadavka s návrhom zmeny bude obsahovať najmä:

- kto návrh na zmenu predkladá ( názov alebo obchodné meno právnickej osoby, meno a priezvisko osoby konajúcej v mene právnickej osoby, dátum),

- označenie miesta, ktorého sa navrhovaná zmena týka,

- súčasný stav Projektovej dokumentácie a realizácie,

- názov a technický popis navrhovanej zmeny v prípade potreby vrátane potrebných náčrtkov,

- uvedenie dôsledkov neprijatia zmeny,

- zdôvodnenie ceny vrátane jej položkovitého ocenenia. Oceňovanie zmien bude vykonané v súlade s článkom II bodom 7 Zmluvy.

**2. Prerokovanie zmien**

2.1. Objednávateľ písomne vyzve Zhotoviteľa na pracovné prerokovanie návrhu zmeny za účasti projektanta a technického dozoru.

2.2. Na pracovnom prerokovaní návrhu zmeny sa posúdia najmä technické, administratívne a finančné podmienky návrhu zmeny.

2.3. Pracovné prerokovanie sa musí uskutočniť i v prípade, že niektorý účastník zmenového konania má odmietavé stanovisko.

2.4. Zmenové konanie organizuje Objednávateľ za podmienky obdržania všetkých potrebných materiálov pre posúdenie návrhu zmeny.

**3. Schválenie zmien**

3.1. Po pracovnom prerokovaní návrhu zmeny bude Zmluvnými stranami, projektantom a technickým dozorom Objednávateľa podpísaná Zápisnica o zmenovom konaní.

3.2. Zmeny schválené Zmluvnými stranami, projektantom a technickým dozorom Objednávateľa v Zápisnici o zmenovom konaní, ktoré majú vplyv na termín ukončenia prác, rozsah diela alebo cenu Diela, najmä Nové práce, Naviac práce, Menej práce, budú potvrdené písomným dodatkom k Zmluve, uzatvoreným Zmluvnými stranami podľa tejto Zmluvy. Takéto zmeny je možné realizovať až po podpise dodatku k Zmluve oboma Zmluvnými stranami a po nadobudnutí jeho účinnosti. Podkladom pre uzatvorenie dodatku k tejto Zmluve je v takom prípade Zápisnica o zmenovom konaní podpísaná podľa bodu 3.1 tohto štatútu.

3.3 Realizáciu takých zmien, ktoré nemajú charakter podľa bodu 3.2 tohto štatútu, Objednávateľ objednáva u Zhotoviteľa podpísaním Zápisnice o zmenovom konaní v ktorej tieto zmeny schválil Objednávateľ, projektant a technický dozor Objednávateľa. Realizovanie zmien podľa tohto bodu štatútu je možné už po podpise Zápisnice o zmenovom konaní Zmluvnými stranami, projektantom a technickým dozorom Objednávateľa.

**4. Zástupcovia splnomocnení na pracovné prerokovanie a odsúhlasenie zmien:**

za Objednávateľa:

<vyplní verejný obstarávateľ>

za technický dozor Objednávateľa:

<vyplní verejný obstarávateľ>

za projektanta:

<vyplní verejný obstarávateľ>

za zhotoviteľa:

<vyplní uchádzač>

**Príloha č. 6 Zmluvy**

**Podmienky realizácie Diela týkajúce sa BOZP, OPP a OŽP**

1. **OCHRANA ŽIVOTNÉHO PROSTREDIA**
2. Zhotoviteľ je pri realizovaní Diela povinný dodržiavať ustanovenia všeobecne záväzných právnych predpisov o ochrane životného prostredia.
3. Zhotoviteľ je zodpovedný za znečistenie a poškodenie životného prostredia, ku ktorému došlo v súvislosti s realizovaním Diela. Zhotoviteľ je povinný odstrániť následky takého znečistenia a poškodenia a nahradiť spôsobené škody. Zároveň znáša všetky sankcie s tým spojené.
4. Zhotoviteľ je povinný vlastné mechanizmy a mechanizmy svojich subdodávateľov prevádzkovať a udržiavať v riadnom technickom stave tak, aby nedochádzalo k únikom znečisťujúcich látok do životného prostredia. Je povinný mechanizmy a zariadenia prevádzkovať a udržiavať v súlade s podmienkami určenými ich výrobcami a právnymi predpismi v oblasti ochrany ovzdušia. V prípade zistenia porušenia uvedených povinností, má Objednávateľ právo zastaviť prevádzku týchto mechanizmov a vykázať ich z miesta realizácie Diela.
5. Plnenie povinností pôvodcu a držiteľa odpadov pre odpady vznikajúce pri servisných, čistiacich alebo udržiavacích prácach vykonávaných v sídle alebo mieste podnikania alebo inom mieste pôsobenia Objednávateľa, zabezpečuje Objednávateľ v zmysle platného zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov (ďalej len „**Zákon o odpadoch**“).
6. Plnenie povinností pôvodcu a držiteľa odpadov pre odpady, ktoré vzniknú v súvislosti s vykonávaním iných prác pri realizovaní Diela, je povinný zabezpečiť Zhotoviteľ v zmysle platného Zákona o odpadoch. Zhotoviteľ je povinný zaradiť odpad v zmysle katalógu odpadov, viesť evidenciu odpadov s evidovaním druhu a množstva odpadov, spôsobu nakladania s nimi, konečného zhodnocovateľa resp. zneškodňovateľa; triediť odpad podľa druhov a zabezpečiť prednostne jeho zhodnotenie, a ak to nie je možné, zabezpečiť jeho zneškodnenie u oprávnenej organizácie. Je povinný vypracovať a zabezpečiť schválenie zákonom požadovaných dokladov a získanie potrebných súhlasov. Kópie dokumentácie o nakladaní s odpadmi odovzdá pri odovzdaní vykonaných prác Zhotoviteľ Objednávateľovi.
7. Ak sú súčasťou Diela látky alebo ak sú pri realizovaní diela použité látky, ktoré majú jednu alebo viac nebezpečných vlastností, je Zhotoviteľ povinný v príslušnej dokumentácii charakterizovať riziká vyplývajúce z používania Diela, identifikovať nebezpečenstvá a určiť opatrenia na bezpečnú manipuláciu, skladovanie a prepravu týchto látok resp. tohto Diela, a to najmä z hľadiska ochrany zdravia a životného prostredia. V prípade, ak súčasťou Diela je dodávka tovaru, ktorý obsahuje nebezpečné chemické látky alebo nebezpečné chemické prípravky, obchodný partner je povinný poskytnúť kartu bezpečnostných údajov v súlade s osobitnými právnymi predpismi.
8. **BEZPEČNOSŤ A OCHRANA ZDRAVIA PRI PRÁCI A OCHRANA PRED POŽIARMI**
9. Zhotoviteľ zodpovedá za prípravu a vykonávanie opatrení na zaistenie bezpečnosti, ochrany zdravia pri práci (ďalej len „BOZP“) a ochrany pred požiarmi (ďalej len „OPP“), koordináciu činností a informovanosť svojich zamestnancov a osôb konajúcich v jeho mene, ako aj zamestnancov Objednávateľa na mieste realizácie Diela, keď v súvislosti s jej plnením môže dôjsť k ohrozeniu oprávnených záujmov Objednávateľa.
10. Zhotoviteľ vykoná všetky potrebné opatrenia, aby zabezpečil na mieste realizácie Diela v rozsahu predmetu Zmluvy a v súvislosti s jej plnením bezpečnosť svojich zamestnancov, zamestnancov Objednávateľa a ďalších osôb, ktoré sa s vedomím Objednávateľa zdržujú na mieste realizácie Diela.
11. Zhotoviteľ je povinný starať sa o bezpečnosť a ochranu zdravia všetkých osôb, ktoré sa nachádzajú s jeho vedomím na mieste realizácie Diela.
12. Zhotoviteľ v súvislosti s plnením predmetu Zmluvy môže užívať miesto realizácie Diela, prevádzkovať pracovné prostriedky a používať pracovné postupy, len ak zodpovedajú predpisom na zaistenie bezpečnosti a ochrany zdravia pri práci, ak sú dodržané podmienky, ktoré vymedzil ich projektant, konštruktér, tvorca alebo výrobca a po vykonaní údržby, prehliadok, kontrol, skúšok ustanovených osobitnými predpismi alebo technickou dokumentáciou výrobcu.
13. Zhotoviteľ sa zaväzuje:
	1. dodržiavať právne predpisy na zaistenie BOZP a PO; dodržiavať ostatné predpisy, zásady bezpečnej práce, zásady ochrany zdravia pri práci a zásady bezpečného správania na pracoviskách Objednávateľa, dodržiavať určené technologické alebo pracovné postupy, návody, pravidlá, pokyny a interné predpisy Objednávateľa, ktoré súvisia s plnením predmetu Zmluvy a s ktorými bol oboznámený,
	2. konať tak, aby umožnil zamestnancom Objednávateľa a tretím osobám plniť povinnosti

na zaistenie BOZP a OPP,

* 1. vykonávať opatrenia na zaistenie bezpečnosti a ochrany zdravia pri práci so zreteľom na všetky okolnosti týkajúce sa plnenia predmetu Zmluvy a v súlade s právnymi predpismi a ostatnými predpismi na zaistenie bezpečnosti a ochrany zdravia pri práci, zohľadňovať pritom meniace sa skutočné a predvídateľné okolnosti. V tej súvislosti určovať bezpečné pracovné postupy, určovať a zabezpečovať ochranné opatrenia, ktoré sa musia vykonať, a určovať a zabezpečovať ochranné prostriedky, ktoré sa musia používať,
	2. vykonávať iba práce, obsluhovať iba stroje a zariadenia a používať iba látky, ktoré boli určené špecifikáciou pre plnenie predmetu Zmluvy,
	3. zabezpečovať, aby pracoviská, komunikácie, organizácia práce, pracovné prostriedky, materiály, pracovné a výrobné postupy, ktoré využíva Zhotoviteľ v súvislosti s plnením predmetu Zmluvy neohrozovali bezpečnosť a zdravie osôb, ktoré sa oprávnene zdržujú na mieste realizácie Diela,
	4. bezodkladne oznamovať zodpovednému zástupcovi Objednávateľa nedostatky a iné závažné skutočnosti, ktoré by pri práci mohli ohroziť bezpečnosť alebo zdravie zamestnancov Objednávateľa alebo iných osôb, ktoré sa zdržujú na stavenisku, o ktorých sa dozvedel v súvislosti s jej plnením,
	5. dodržiavať zákaz fajčenia a požívania alkoholických nápojov na pracoviskách Objednávateľa. Zamestnanec Zhotoviteľa alebo osoba konajúca v jeho mene je povinná podrobiť sa vyšetreniu, ktoré vykonáva Objednávateľ oprávnenými zamestnancami za účelom zistenia, či nie je pod vplyvom alkoholických nápojov, omamných látok alebo psychotropných látok. Ak podľa postupov zisťovania, uvedených v internom predpise Objednávateľa, bola u zamestnanca Zhotoviteľa vykonaná kontrola na dodržiavanie zákazu požitia alkoholických nápojov, omamných látok alebo psychotropných látok, s pozitívnym výsledkom, tento zamestnanec sa stal pre Objednávateľa neakceptovateľným a Zhotoviteľ je povinný rešpektovať požiadavku Objednávateľa na jeho výmenu.
1. Zhotoviteľ v súvislosti s plnením predmetu Zmluvy je povinný vykonať ochranné opatrenia:
	1. Zabezpečiť nepretržitú strážnu službu celého miesta realizácie Diela, náležite inštalovať, používať a udržiavať bezpečnostné a ochranné zariadenia nevyhnutné na zaistenie bezpečnosti, ochrany zdravia pri práci namies e realizácii Diela. V tej súvislosti je povinný aj vhodne zabezpečiť miesto realizácie diela proti vstupu nepovolaných osôb.
	2. môže začať realizovať Dielo až vtedy, ak je miesto realizácie Diela náležite zabezpečené, vybavené na bezpečný výkon práce a sú dodržané všetky podmienky na zaistenie bezpečnosti a ochrany zdravia ustanovené platnými právnymi predpismi. Zhotoviteľ zabezpečí dodržiavanie zákazu vstupovať a zdržiavať sa v priestore a vykonávať tam činnosti, ktoré by mohli bezprostredne ohroziť život alebo zdravie pokiaľ nevykonal a neskontroloval vykonanie všetkých opatrení na zaistenie bezpečnosti a ochrany zdravia pri práci.
	3. dodržiavať bezpečnostné označenia, výstražné signály a príslušné upozornenia a pokyny kompetentných vedúcich zamestnancov Objednávateľa na mieste realizácie Diela.
	4. povinný zreteľne označovať pracoviská a zariadenia , ktoré môžu ohroziť alebo poškodiť zdravie zamestnanca, a používať bezpečnostné a zdravotné označenie pri práci podľa osobitného predpisu,
	5. zabezpečiť pohyb svojich zamestnancov a osôb konajúcich v jeho mene len na určenom pracovisku a v určenom priestore.
2. Zhotoviteľ je povinný bezodkladne oboznámiť Objednávateľa o mimoriadnej udalosti (nebezpečná udalosť, pracovný úraz zamestnanca Zhotoviteľa alebo inej osoby), ktorá sa stala v súvislosti s plnením predmetu Zmluvy. O tomto je povinný informovať Objednávateľa aj vtedy, ak k mimoriadnej udalosti nedošlo v súvislosti s plnením predmetu Zmluvy ale na pracoviskách Objednávateľa.
3. Zhotoviteľ zodpovedá za vedenie predpísanej technickej a prevádzkovej dokumentácie súvisiacej s jeho plnením predmetu Zmluvy v rozsahu a kvalite určenej platným právnym predpisom a požiadavkami Objednávateľa tak, aby zodpovedala skutočnému stavu.
4. Technickú dokumentáciu nevyhnutnú pre uvedenie diela do prevádzky a jeho užívanie v súlade s platnými právnymi predpismi je Zhotoviteľ povinný odovzdať Objednávateľovi najneskôr pri Odovzdaní a prevzatí Diela. Projektová, sprievodná technická a prevádzková dokumentácia musí byť vyhotovená v slovenskom jazyku. Uvedené sa nevzťahuje na doklady, preukazujúce zhodu s požadovanými technickými predpismi podľa osobitného predpisu.
5. Zhotoviteľ pri plnení predmetu Zmluvy vypracováva, vedie, uchováva a v prípade potreby neodkladne aktualizuje predpísanú dokumentáciu, záznamy a evidenciu súvisiacu so zabezpečením bezpečnosti a ochrany zdravia pri práci.
6. Zhotoviteľ za účelom vytvorenia podmienok na zaistenie bezpečnosti práce v súvislosti s plnením zmluvných činností musí vypracovať technologický alebo pracovný postup montáže ním montovaných stavebných a technologických konštrukcií, obsahujúci požiadavky na zaistenie bezpečnosti a ochrany zdravia pri práci.
7. Zhotoviteľ pri zmene podmienok, ktoré môžu v súvislosti s plnením predmetu Zmluvy nepriaznivo ovplyvniť bezpečnosť práce, je povinný vykonať potrebné zmeny technologických alebo pracovných postupov.
8. Vyrábať, montovať, rekonštruovať, opravovať, udržiavať vyhradené technické zariadenia, vykonávať ich odborné prehliadky a odborné skúšky môže Zhotoviteľ iba na základe oprávnenia, ktoré mu na tieto činnosti vydal orgán inšpekcie práce.
9. Zhotoviteľ zodpovedá za kvalifikáciu, odbornú a zdravotnú spôsobilosť svojich zamestnancov a osôb konajúcich v jeho mene, určenú pre výkon zmluvných činností. V tej súvislosti je povinný zaraďovať zamestnancov na výkon práce so zreteľom na ich zdravotný stav, schopnosti, kvalifikačné predpoklady a odbornú spôsobilosť podľa

právnych predpisov a ostatných predpisov na zaistenie bezpečnosti a ochrany zdravia pri práci a nedovoliť, aby vykonávali práce, ktoré nezodpovedajú ich zdravotnému stavu a schopnostiam a na ktoré nemajú vek, kvalifikačné predpoklady alebo doklad o odbornej spôsobilosti podľa právnych predpisov a ostatných predpisov na zaistenie bezpečnosti a ochrany zdravia pri práci.

1. Zhotoviteľ poveruje obsluhou určených pracovných prostriedkov a vykonávaním určených činností ustanovených právnymi a ostatnými predpismi na zaistenie bezpečnosti a ochrany zdravia pri práci osoby na základe ich platného osvedčenia na vykonávanie činnosti alebo preukazu na vykonávanie činnosti vydaného oprávnenou právnickou osobou, fyzickou osobou alebo právnickou osobou, ktorá má na to oprávnenie. Zhotoviteľ písomne poveruje osoby, ktoré v jeho mene realizujú Dielo vykonávaním činností s vyšším rizikom, ktoré ustanovil osobitný predpis.
2. Objednávateľ zabezpečí oboznámenie zamestnancov Zhotoviteľa pred začatím plnenia

predmetu Zmluvy a v jej súvislosti:

* 1. s príslušnými právnymi predpismi a ostatnými predpismi na zaistenie BOZP,
	2. s existujúcimi a predvídateľnými nebezpečenstvami a ohrozeniami a ich dopadmi, s ochranou pred nimi,
	3. so zákazom vstupovať do priestorov, zdržovať sa v priestoroch a vykonávať činnosti, ktoré by mohli bezprostredne ohroziť život alebo zdravie osôb, participujúcich na plnení predmetu Zmluvy,
	4. so zásadami bezpečnej práce a zásadami bezpečného správania na pracoviskách Objednávateľa,
	5. so súvisiacimi internými pokynmi Objednávateľa,
	6. s opatreniami a postupmi v prípade poškodenia zdravia vrátane poskytnutia prvej pomoci, ako aj o opatreniach a postupe v prípade zdolávania požiaru, záchranných prác a evakuácie.
1. Zhotoviteľ sa zaväzuje realizovať Dielo až po absolvovaní školenia BOZP a ochrany pred požiarmi všetkých jeho zamestnancov alebo osôb konajúcich v jeho mene podieľajúcich sa na realizácii predmetu Zmluvy pred jej začatím a ďalej v intervaloch určených Objednávateľom.
2. Zhotoviteľ je povinný preukázateľne oboznámiť Objednávateľa s rizikami a ohrozeniami, ktoré vyplývajú z činnosti Zhotoviteľa pre zamestnancov Objednávateľa alebo iné osoby, ktoré sa dôvodne zdržujú na mieste realizácie Diela.
3. Ak pri plnení predmetu Zmluvy nastanú okolnosti, na základe ktorých je Objednávateľ v zmysle NV SR č. 396/2006 Z. z. o minimálnych bezpečnostných a zdravotných požiadavkách na stavenisko povinný zabezpečiť koordináciu bezpečnosti ustanoveným koordinátorom, Zhotoviteľ je povinný Objednávateľa neodkladne písomne na túto skutočnosť upozorniť.
4. Zhotoviteľ je povinný zabezpečiť, aby pracoviská, stroje, zariadenia, nástroje, látky a pod., na ktorých resp. s ktorými pracuje a ktoré využíva pri plnení predmetu tejto Zmluvy, zodpovedali príslušným predpisom a neohrozovali bezpečnosť a ochranu zdravia pri práci. Za tým účelom je povinný ich používať iba za prevádzkových a pracovných podmienok, pre ktoré boli konštruované a vyrobené a vykonávať ich potrebnú údržbu, opravy a kontroly.
5. Zhotoviteľ je povinný vybaviť svojich zamestnancov na vlastné náklady osobnými ochrannými pracovnými prostriedkami (ďalej len „OOPP“), adekvátnymi prostrediu a ohrozeniam, ktorým sú vystavení v súvislosti s plnením predmetu Zmluvy. Zároveň zodpovedá za vybavenie a označenie OOPP osôb konajúcich v jeho mene.
6. Zamestnanci zhotoviteľa, ako aj osoby konajúce v jeho mene sú povinní používať určeným spôsobom pridelené OOPP.
7. Zhotoviteľ pri vykonávaní činností spojených so zvýšeným nebezpečenstvom vzniku požiaru zodpovedá za plnenie úloh vyplývajúcich z ustanovení platných právnych predpisov v oblasti ochrany pred požiarmi. O takejto činnosti je vždy povinný informovať zástupcu objednávateľa a pritom je povinný rešpektovať jeho pokyny v súvislosti so zabezpečením resp. vykonaním protipožiarnych opatrení.
8. Zváracie práce a inú manipuláciu s otvoreným ohňom na pracoviskách so zvýšeným požiarnym nebezpečenstvom je zhotoviteľ oprávnený vykonávať len na základe písomného povolenia na prácu vystaveného Objednávateľom.
9. Zhotoviteľ je povinný v súvislosti s plnením predmetu Zmluvy vykonať opatrenia a určiť postupy na zabezpečenie poskytnutia prvej pomoci, vykonanie záchranných prác, evakuáciu zamestnancov a zabezpečiť prostriedky potrebné na ochranu života a zdravia zamestnancov na stavenisku pre prípad vzniku bezprostredného a vážneho ohrozenia života alebo zdravia. O vykonaných opatreniach informuje Objednávateľa a ďalšie osoby zdržujúce sa na mieste realizácie Diela.
10. Objednávateľ prostredníctvom bezpečnostného technika alebo koordinátora bezpečnosti je oprávnený kontrolovať a vyžadovať plnenie zmluvných ustanovení v oblasti bezpečnosti a ochrany zdravia pri práci, dodržiavanie právnych predpisov a ostatných predpisov na zaistenie bezpečnosti a ochrany zdravia pri práci, zásad bezpečnej práce, ochrany zdravia pri práci a bezpečného správania na pracovisku a bezpečných pracovných postupov zamestnancami Zhotoviteľa a ďalšími osobami, ktoré sa zúčastňujú na plnení predmetu Zmluvy. Zhotoviteľ je povinný odstraňovať nedostatky zistené kontrolnou činnosťou objednávateľa a o tomto ho preukázateľne informovať.
11. Príslušný bezpečnostný technik a koordinátor bezpečnosti sú oprávnení uložiť zástupcovi Zhotoviteľa vykonanie nevyhnutných opatrení na ochranu bezpečnosti a zdravia osôb, zdržujúcich sa na mieste realizácie Diela. Ak je bezprostredne ohrozený život alebo zdravie zamestnancov, uložené opatrenie platí až do jeho zrušenia tým, kto ho uložil alebo zástupcom Objednávateľa.
12. Záznamy o vykonaní kontroly dodržiavania opatrení na zabezpečenie bezpečnosti a ochrany zdravia pri práci a prijatých opatreniach kompetentné osoby zaznamenávajú do stavebného resp. montážneho denníka. Ak v súvislosti s plnením predmetu Zmluvy stavebný alebo montážny denník nie je vedený, osoby oprávnené vykonávať kontrolu dodržiavania opatrení na zaistenie bezpečnosti a ochrany zdravia pri práci písomný záznam z kontroly odovzdávajú zamestnancovi Zhotoviteľa, pričom tento prevzatie dokumentu potvrdzuje svojim podpisom. O splnení opatrení Zhotoviteľ informuje písomne osobu, ktorá opatrenie uložila a zástupcom Objednávateľa.
13. Zhotoviteľ je povinný bezodkladne oznamovať zodpovednému zástupcovi Objednávateľa nedostatky a iné závažné skutočnosti, ktoré by pri práci mohli ohroziť bezpečnosť alebo zdravie jeho zamestnancov, zamestnancov Objednávateľa alebo tretích osôb, o ktorých sa dozvedel v súvislosti s plnením predmetu Zmluvy.
14. Zhotoviteľ bezodkladne a najneskôr v určených termínoch odstraňuje nedostatky zistené pri jeho plnení predmetu Zmluvy, ktoré majú potenciál ohroziť bezpečnosť alebo zdravie osôb, ktoré boli zistené kontrolnou činnosťou Objednávateľa alebo ktoré boli zistené vlastnou činnosťou Zhotoviteľa a ktorých odstránenie je v jeho kompetencii.
15. Náklady, ktoré vzniknú Objednávateľovi z dôvodu porušenia predpisov na zaistenie BOZP a OPP Zhotoviteľom, alebo tretími osobami, ktoré konajú v jeho mene v súvislosti s plnením predmetu Zmluvy znáša Zhotoviteľ.
16. Za škody, ktoré vzniknú Objednávateľovi nevykonaním alebo nedostatočným vykonaním preventívnych opatrení a ďalších opatrení na zaistenie BOZP a OPP Zhotoviteľom, nedostatočnou koordináciou a informovanosťou v súvislosti s plnením predmetu Zmluvy zodpovedá Zhotoviteľ.